text:
Ancjemò leterature, ancjemò alì de Biblioteche “Joppi” e ancjemò PAR FURLAN ATOR PAR UDIN. Dopo de scree dai 5 di Jugn, cu la presentazion dal numar 25 de riviste leterarie ‘La Comugne’ che e je deventade une ocasion di confront public in cont di scriture e di editorie, la manifestazion inmaneade de bande dal Sportel pe lenghe furlane dal Comun di Udin – Furlan in Comun, e fâs indenant une sorte di zimulament cul concors leterari plui impuartant par furlan, il Premi S. Simon.
Joibe ai 18 di Jugn a tacâ di 6 sot sere alì de Sale Corgnali de Sezion moderne de Biblioteche “V. Joppi” (vie Bartolini 5, Udin), propit dentri dal program di PAR FURLAN ATOR PAR UDIN si fâs l’ultin incuintri di “Mi ven di reading”, serie di apontaments che a tocjin la leterature par furlan e che a àn chê di promovi ancje la edizion di chest an dal premi S.Simon, stant che la scjadince par partecipâ e je chê dai 30 di Jugn.
Dopo di Spilimberc, di Tumieç, di Codroip, di Cjarlins e di Cividât, l’itinerari dedicât ai autôrs finaliscj de edizion dal 2014 dal concors codroipin, aes lôr oparis e plui in gjenerâl ae scriture creative par furlan al rive te “Capitâl dal Friûl”, cun Tarcisio Mizzau, autôr di Speriments di perfezion (Forum, 2014), il romanç che al à vinçût il San Simon l’an passât.
Mizzau al sarà intervistât di Walter Tomada, gjornalist e studiôs de leterature furlane, intant che il scritôr Carlo Tolazzi al leiarà parts dal test de opare che e je stade premiade.
PAR FURLAN ATOR PAR UDIN al cjape dentri sei presentazions di publicazions e di oparis audiovisivis, teatrâls e multimediâls, che incuintris tematics (leterature, musiche, art, cine, creativitât dai zovins, narative pai fruts, leturis publichis…) che si davuelzin alì des sedis de Biblioteche “V. Joppi” o in altris spazis de citât.
Altris informazions in cont de iniziative si cjatin achì.


c: text/html

text:
Friuli e altrove - serade di poesie furlane
Spetacul di teatri di poesie par furlan e par talian, realizât cul Teatri Gnûf “Giovanni da Udine”, su la produzion artistiche di trê poetis furlans contemporanis – Pierluigi Cappello, Ida Vallerugo e Leonardo Zanier.
Parole per la scena - breve viaggio nella produzione teatrale di Elio Bartolini
Une iniziative che e conte la opare di Elio Bartolini dramaturc, cuntune schirie cetant curade di intervents critics, leturis senichis e proiezions video.
Publicazion e distribuzion di Bigatis
Publicazion e distribuzion di n. 1500 copiis dal DVD dal spetacul di teatri Bigatis di Bartolini e Patui.
Video di Pieri da Brazzaville
Realizazion di un video sul spetacul Pieri da Brazzaville, trasmission su la programazion RAI, publicazion e distribuzion di n. 1000 copiis dal DVD.
Produzion, preparazion e debut al Mittelfest di “SIUMS”
Spetacul a pontadis cun diviers autôrs e regjiscj, indreçâts di un coordenadôr – regjist, e almancul dîs atôrs par furlan, par meti in vore (cun debut al Mittelfest 2012) dal spetacul “Siums”.
Distribuzion dal spetacul di teatri Pieri da Brazzaville
Il spetacul al è za stât presentât tal Teatri Gnûf “Giovanni da Udine” il mês di Avrîl e al sarà programât tes stagjons serâls dal ERT (Tisane, Manià, Glemone, Çarvignan e Udin - Teatri “Palamostre”); cun di plui al sarà presentât pes scuelis di Glemone e Tisane.
Distribuzion dal spetacul di teatri Il Sium di une Patrie - I ultins dîs di pre Checo Placerean
Il monolic, scrit e interpretât di Fabiano Fantini, al conte i ultins agns di vite di pre Checo Placerean, il grant predi furlan, autonomist, teolic, animadôr de sene politiche – culturâl dai agns ’60-’70. Il spetacul al à debutât ai 23 di Novembar dal 2011 al Teatri “San Giorgio” di Udin. L’obietîf al è chel di distribuîlu in almancul altris cinc teatris dal teritori.
Riduzion e traduzion teatrâl dai tescj di autôrs furlans par tirâ fûr il test dal spetacul SIUMS
Coordenament de ricercje dramaturgjiche par rivâ ae realizazion dal spetacul SIUMS. Al vignarà fat un lavôr di individuazion, riduzion, adatament teatrâl e eventuâl traduzion dai tescj di autôrs furlans che a coventin par meti in sene il spetacul. Plui autôrs a fasaran la traduzion/riduzion e in dut a vignaran fats almancul cinc episodis.
Laboratori di dramaturgjie
Laboratori di dramaturgjie par furlan, pai students des scuelis superiôrs, de Universitât e pai arlêfs-atôrs dal Pali Teatrâl Studentesc “Città di Udine”, cul obietîf di scrivi tescj origjinâi di, al plui, sessante minûts.
Organizazion e coordenament di une jurie tecniche, cul compit di selezionâ un grup di al plui cuatri tescj.
Presentazion publiche dai cuatri tescj selezionâts in forme di reading-mise en espace, cul coinvolziment di atôrs zovins no professioniscj, individuâts e preparâts di bande di doi operadôrs di teatri, une vore esperts te conduzion di grups teatrâi di zovins e di students. I cuatri reading a saran proponûts in plui localitâts dal teritori a un public che al fasarà di jurie popolâr. Il test che al vinçarà al podarà jessi metût in sene inte stagjon dal prossim an, par cure di ents produtôrs tierçs di individuâ.
Ricercje e publicazion “Il teatro friulano”, prime part
Si vûl publicâ une opare che e sedi buine di meti dongje e promovi, in mût sistematic, i autôrs e lis testemoneancis teatrâls par furlan, dal 800 incà. Il prin volum al rivuardarà autôrs e tescj dal 800 ai prins dal 900.
Publicazion “Il Teatro in lingua friulana: microstoria di un repertorio”
Realizazion de publicazion su lis cuatri lezions–spetacul inmaneadis dal Teatri Gnûf “Giovanni da Udine” e dal “Teatro Club” di Udin, curadis e condusudis di bande di Angela Felice e Paolo Patui inte stagjon 2009/2010.
Formazion - Cors di Perfezionament par atôrs in Lenghe Furlane
La Civiche Academie di Art Dramatiche “Nico Pepe”, inte suaze dal progjet “Farie Teatrâl Furlane”, e met in prin plan la dimension linguistiche dulà che si incrosin dôs prospetivis, une leade al teritori e chê altre ae Europe parcè che si pense che pal futûr al seti impuartant savê “meti a fûc” a diviersis distancis: par chest la sielte di aprofondî e incentivâ il teatri in lenghe. Chest al favorìs la cressite di un atôr che al agjìs e al resone intun contest slargjât e une vore vari, svilupant la sô flessibilitât e dutilitât. In particolâr il studi dal furlan al è un fatôr che al insiore e al favorìs un contat cun altris lenghis europeanis. Tal cors di teatri in lenghe furlane de “Nico Pepe” si doprin tecnichis espressivis inzornadis, un metodi di lavôr rigorôs e professionâl, elements di inovazion tant tes sieltis su la dramaturgjie, che su la regjie. Il cors di perfezionament par atôrs in lenghe furlane al à l’obietîf di inzornâ professioniscj e operadôrs che a lavorin sul teritori dulà che la produzion par furlan e je vivarose e slargjade. I cors a tratin lis tecnichis di recitazion, la recitazion in viers, l’antropologjie teatrâl, la dramaturgjie e a vuelin jessi un moment di cressite inte formazion dai atôrs par il svilup de Farie Teatrâl Furlane.

robotstxt: allowed

filter: keep


text:
Vichipedie:Benvignûts
Benvignût! La Vichipedie e je une enciclopedie scrite cul jutori e la colaborazion dai siei letôrs. Chest sît al è un Wiki, che al vûl dî che ognidun, tu includût, al pues modificâ un articul propite cumò, dome fracant il boton cun scrit parsore cambie che si cjate al inizi de pagjine.
Clariments par altris lenghis (pagjinis plui completis par cumò):
Tabele dai contignûts
Esplorant la Vichipedie[modifiche il codiç]
Inte Vichipedie a son tancj articui diviers su une vore di argoments, politiche, siencis, storie, musiche, religjon, culture, sport e altris, in gjenar dividûts in categoriis par vê almancul un ninin di organizazion.
Tu puedis ancje cirî intai tescj dai articui. Va juste tal cjamp "cîr" a çampe, scrîf une o plui peraulis e frache su "Cîr". Ogni tant la funzion di ricercje interne e pues jessi disabilitade par gjavâi un pôc di lavôr al server; in chest câs, e vignarà fate une ricercje inte base dai dâts par mieç di Google.
Se tu leis alc che ti plâs un mont, parcè no zontâ une rie inte pagjine di discussion dal articul? Frache il boton discussion (tu puedis cjatâlu inte linie parsore dal articul), e tu vierzarâs la pagjine di discussion. Frache daspò il boton edit this page, o cliche sul + a diestre di edit this page par semplicementri zontâ un gnûf coment. Al è simpri biel vê un riscuintri dal nestri lavôr.
Meti dongje un gnûf articul[modifiche il codiç]
Se tu vuelis scrivi alc di gnûf cjale daurman lis Convenzions di nomenclature, par sielzi ben il titul; daspò, tu puedis creâ la gnove pagjine o fracant un colegament di colôr ros (se al è ros, le pagjine no esist, se al è blu e esist) o scrivint inte bare dai recapits dal to ordenadôr (browser) diretementri il non.
Se tu vuelis vê cualchi sugjeriment su ce articui tu tu podaressis scrivi, cjale inte Pagjine principâl: ducj i leams in ros a son pagjinis che no esistin ancjemò: frache parsore di un di chescj leams e scomence a scrivi!
Cambie[modifiche il codiç]
Ducj a puedin modificâ lis pagjinis de Vichipedie — parfin cheste! Frache juste il colegament cambie al inizi di dutis lis pagjinis (fûr di chês protezudis) se tu tu crodis che a coventin mioraments o par zontâ alc. No ti covente nuie di speciâl; no tu âs nancje di jessi regjistrât e colegât cu la tô identitât. Se tu vuelis fâ cualchi esperiment prime, cence pericui di ‘’incasinâ’’ un articul za presint, va inte pagjine di prove, dulà che tu tu puedis fâ dute le pratiche che ti covente.
Tu tu puedis cjatâ un pôc dificil e stran cheste vie par scomençâ, ma stâ sigûr che al funzione ben!
Dal moment che, par cumò, no son tancj articui in cheste Vichipedie, al è sigûr un argoment par cui tu tu puedis dâ une man. Se no, scomence cjatant i erôrs di ortografie o zontant piçulis robis; l’impuartant al è di no vê pôre, tant dutis lis modifichis a son regjistradis, e si pues simpri tornâ indaûr, s’al covente.
Politichis[modifiche il codiç]
Naturalmentri, come pardut, ancje ca a son un pâr di regulis; lis plui impuartantis a son trê: NPOV, GFDL e civiltât.
- NPOV, ‘’neutral point of view’’, ven a dî, pont di viste neutrâl: i articui ‘nd àn di jessi al pi pussibil imparziâi a mostrâ diferents opinions e ideis su chel argoment.
- Ducj i contribûts de Vichipedie a son publicâts sot de GNU Free Documentation License (GFDL), la licence libare. Chest in mût che la Vichipedie e resti libarementri distribuibil par simpri. Par plasê, no stâ zontâ cualsisei contenût cuviert da copyright cence il permès dal detentôr dal copyright. (Cjale Copyrights par altris informazions).
- Civiltât. Vichipedie funzione cu la colaborazion, e duncje il rispiet di ducj. Par plasê, met in cont prime che al altri sedi in buine fede cuant che no tu sês d’acort cun cualchidun, e reste simpri frêt, no stâ mai cjapatile masse se la discussion si scjalde. E je une buine usance chê di meti ancje un somari par spiegâ i cambiaments e judâ cussì i altris a aprovâ lis modifichis. Se tu viodis che lis modifichis a son stadis gjavadis o cambiadis, spiete un moment prime di ripristinâlis. Controle prime intal storic de pagjine, inte to pagjine di discussion o in chê dal articul par fevelâ dai cambiaments. Cjale ancje Vichichette.
No stâ pierdi il coraç o le fiducie[modifiche il codiç]
Se tu ‘nd âs conflits inte tôs primis esperiencis di modifiche, no stâ molâ dut dome par chest. I conflits e i problemis a capitin in ogni progjet colaboratîf. Cjale lis altris pagjinis di aiût, o domande ai utents plui esperts par scuvierzi cemût vê i miôrs risultâts.
Divertissiti!
Voie di partecipâ ancje tu?[modifiche il codiç]
Ducj cuancj a puedin fâ modifichis, ma a son dai vantaçs in tal creâ une gnove identitât se tu âs gole di contribuî regolarmentri. Par regjistrâsi, cree une identitât.


text:
Martars - 11:30, 18:30
Miercus - 11:30, 18:30
Joibe - 11:30, 18:30
Vinars - 11:30, 18:30
Sabide - 11:30, 18:30
Ce fâ? ’tal è un program di informazion culturâl che al va in onde dal lunis ae sabide tra undis e mieze e misdì e po, in repliche, tra sîs e mieze e siet sot sere. E je la locandine radiofoniche di Onde Furlane là che si segnalin i apontaments plui impuartants de zornade. Dilunc vie de trasmission si ufrìs une panoramiche ’su ce che si pues cjatâ ’ator pal Friûl (ma ancje intai lûcs dulintor tant che Triest e il Cjars, e cualchi localitât de Slovenie e dal Venit) par chel che si riferìs a concierts, mostris, proiezions cinematografichis, spetacui di teatri, presentazions di libris e altris iniziativis culturâls o di interès. Par ogni apontament si dan lûc, ore, protagoniscj, presits e dut ce che al covente savê.


text:
[:it]Martedì 30 alle 15 allo Zanon un convegno. Presente anche l'on. Luigi Berlinguer[:fu]Comun, I Circul e Universitât a àn presentât la iniziative "Laboratoris e esplorazion di fenomens sonôrs"
Alla scuola Pecile
si impara a ritmo di musicaAe scuele Pecile
si impare a ritmi di musiche
[:it]La scuola di via Manzoni sta sperimentando un progetto di eccellenza formativa
per affrontare i problemi legati alla multiculturalità e all’educazione scientifica[:fu]La scuele di vie Manzoni e je daûr a sperimentâ un progjet di ecelence formative par frontâ i problemis leâts ae multiculturalitât e ae educazion sientifiche
Da : Redazione
In: SERVIZI IN COMUNE
Affrontare i problemi legati alla multiculturalità e all’educazione scientifica con un progetto di eccellenza dell’offerta formativa. Nasce con questo obiettivo “Laboratori ed esplorazione di fenomeni sonori”, un’iniziativa realizzata nella scuola dell’infanzia Pecile dal Comune, dal I circolo didattico e dall’università di Udine.
Frontâ i problemis leâts ae multiculturalitât e ae educazion sientifiche cuntun progjet di ecelence de ufierte formative. Al è cun chest obietîf che al nas “Laboratoris e esplorazion di fenomens sonôrs”, une iniziative inviade dal Comun, dal I Circul Didatic e de Universitât di Udin inte scuele de infanzie Pecile. Il progetto, in corso di realizzazione nell’ambito di un protocollo d’intesa sottoscritto dai tre enti, è stato presentato il 25 marzo nei locali della scuola di via Manzoni. “L’idea di realizzare un progetto di sperimentazione e innovazione della didattica nasce da una precisa richiesta delle insegnanti della direzione didattica del I circolo – spiega il sindaco Furio Honsell –, che hanno chiesto l’aiuto del Comune per arricchire l’offerta formativa, valorizzare l’attività didattica e invogliare le iscrizioni trasformando la multiculturalità in un valore”. La scuola Pecile, infatti, si caratterizza per una frequenza per l’80% di bambini di famiglie di origine straniera. “In questo contesto abbiamo deciso di coinvolgere anche l’università – prosegue il primo cittadino – all’interno di una collaborazione a tre con percorsi di ricerca sui processi di apprendimento e con attività innovative di tipo ludico, studiate per promuovere ragionamenti e costruire un sapere basato sull’operatività”.
I tre enti hanno elaborato un progetto di eccellenza capace di qualificare la formazione partendo da due elementi fondamentali del contesto scolastico: la multiculturalità e la formazione alla cultura scientifica. “Abbiamo definito una piattaforma di attività basate sulla lingua più bella e universale del mondo, la musica – spiega la direttrice del dipartimento di Fisica dell’ateneo friulano Marisa Michelini –, raccogliendo così anche una proposta formulata dal ministero sull’educazione pratica della musica, legando questa ad un percorso di esplorazione sul suono dal punto di vista fisico, basato sul personale coinvolgimento di chi apprende nel capire i processi, giocando con essi”. Le attività previste si distribuiscono su due filoni: la formazione degli insegnanti e degli operatori dei progetti educativi del Comune e l’attuazione di azioni basate sull’inquiring learning, una metodologia di apprendimento attraverso l’esplorazione di situazioni problematiche, di semplici esperienze. “Siamo riusciti a creare una sinergia straordinaria e assolutamente inedita – sottolinea la dirigente scolastica del I circolo didattico Vilma Candolini –. Voglio ringraziare il Comune e soprattutto il sindaco Honsell per la sensibilità e la disponibilità dimostrata, oltre naturalmente all’università per la collaborazione e l’impegno profuso”.
Gli interventi formativi, gestiti dall’ateneo friulano attraverso il Centro interdipartimentale di ricerca didattica e il dipartimento di Fisica, hanno incluso anche la consulenza nell’attività di sperimentazione didattica della scuola, la progettazione, realizzazione e utilizzo nelle attività formative e prestito alla scuola del materiale scientifico per lo svolgimento delle attività e l’analisi dei dati di monitoraggio degli apprendimenti. Dopo una fase iniziale di formazione le attività si sono spostate in aula coinvolgendo i bambini attraverso le maestre, ma non solo. “Abbiamo approfondito e stiamo approfondendo vari aspetti del suono, come ad esempio la sua origine e la sua capacità di propagarsi in tutte le direzioni e attraverso mezzi diversi – racconta Michelini –. Il percorso ci ha portato a condurre vari esperimenti utilizzando diversi dispositivi, come il telefono senza fili, oggetti comuni e strumenti musicali giocattolo”.
Il Comune, che ha finanziato l’acquisto delle attrezzature per gli esperimenti, ha collaborato nella progettazione di interventi scientifici sia dell’ufficio Progetti Educativi, già svolti finora, e sia a cura del Ludobus, da svolgersi prima della conclusione dell’anno scolastico. I Progetti Educativi hanno effettuato tre interventi sui temi del percorso di apprendimento in una cornice fiabesca. Il Ludobus, invece, ha in programma diverse attività di animazione ludica relative all’equilibrio e la gravità nei giochi dei giocolieri, dei trampolieri e degli acrobati del circo. La proposta operativa integra attività proposte dal Ludobus denominate “Circo della scienza”, avvalendosi di formazione e interventi di consulenza periodica realizzata dall’università stessa e da interventi didattici esterni da parte del Ludobus, mirati al supporto alla realizzazione di uno spettacolo circense/scientifico finale. Sono intervenute nel percorso proposte di educazione musicale ed in particolare al ritmo, a cura di Melisa Rossi dell’università e proposte di educazione motoria ed alla danza a cura del Gruppo Danza del Liceo Marinelli di Udine, coordinato da Anna Rossi.
Il progetto, che si concluderà entro l’anno scolastico in corso, si arricchirà prossimamente di un’importante occasione di approfondimento delle tematiche relative all’educazione e alla diversità. Martedì 30 marzo nell’auditorium Zanon, a partire dalle ore 15, è in programma un convegno che vedrà vestire i panni dei relatori proprio loro, i bambini della scuola dell’infanzia Pecile, impegnati a presentare i loro percorsi di apprendimento su suono e musica. Il programma dell’incontro prevede anche interventi di autorevoli esperti del mondo della formazione e della scuola, cui seguiranno le considerazioni conclusive dell’onorevole Luigi Berlinguer, presidente del Comitato nazionale per l’apprendimento pratico della musica e uno spettacolo di danza sul tema del tempo, a cura del Gruppo Danza del Liceo Marinelli.
Il progjet, in vie di realizazion intal ambit di un protocol di intese sotscrit dai trê ents, al è stât presentât ai 25 di Març intai locâi de scuele di vie Manzoni. “La idee di fâ un progjet di sperimentazion e inovazion de didatiche e nas di une domande precise des insegnantis de direzion didatiche dal I circul – al sclarìs il sindic Furio Honsell –, che a àn domandât l’aiût dal Comun par inricjî la ufierte formative, par valorizâ la ativitât didatiche e par invoiâ lis iscrizions trasformant la multiculturalitât intun valôr”. Di fat, la scuele Pecile, e je frecuentade pal 80% di fruts di origjin foreste. “In chest contest o vin decidût di cjapâ dentri ancje la universitât – al va indevant il prin citadin – intune colaborazion a trê, cun percors di ricercje sui procès di aprendiment e cun ativitâts inovativis di caratar ludic, studiadis par promovi resonaments e costruî un savê fondât su la operativitât”.
I trê ents a àn elaborât un progjet di ecelence che al cualifiche la formazion partint di doi elements fondamentâi dal contest scolastic: la multiculturalitât e la formazion ae culture sientifiche. “O vin definît une plateforme di ativitâts basadis su la lenghe plui biele e universâl dal mont, la musiche – e sclarìs la diretore dal dipartiment di Fisiche dal ateneu furlan, Marisa Michelini –, racueìnt cussì ancje une propueste formulade dal Ministeri su la educazion pratiche de musiche, leant cheste a un percors di esplorazion sul sun dal pont di viste fisic, basât sul coinvolziment personâl di cui che al impare intal capî i procès, zuiant cun lôr”. Lis ativitâts previodudis si distribuissin su doi filons: la formazion dai insegnants e dai operadôrs dai progjets educatîfs dal Comun e la atuazion di azions basadis su la inquiring learning, une metodologjie di aprendiment che e passe pe esplorazion di situazions problematichis, di esperiencis semplicis. “O sin rivâts a creâ une sinergjie straordenarie e inedite in assolût – e sotlinee la dirigjente scolastiche dal I circul didatic Vilma Candolini –. O vuei ringraciâ il Comun e soredut il sindic Honsell pe sensibilitât e pe disponibilitât dimostrade e, al è naturâl, la universitât pe colaborazion e pal impegn che e à metût”.
I intervents formatîfs, gjestîts dal ateneu furlan traviers dal Centri Interdipartimentâl di Ricercje Didatiche e il Dipartiment di Fisiche, a àn cjapât dentri ancje la consulence inte ativitât di sperimentazion didatiche de scuele, la progjetazion, realizazion e l’ûs intes ativitâts formativis e il prestit ae scuele dal materiâl sientific par davuelzi lis ativitâts e pe analisi dai dâts di monitorament dai aprendiments. Dopo une fase iniziâl di formazion, lis ativitâts a son passadis in aule cjapant i fruts traviers des mestris, ma no dome. “O vin aprofondît e o sin daûr a aprofondî diviers aspiets dal sun tant che, par esempli, la sô origjin e la sô capacitât di propagâsi in dutis lis direzions e cun mieçs diviers – e conte la Michelini –. Il percors nus à puartât a condusi plui esperiments doprant diviers dispositîfs, tant che il telefon cence fîi, ogjets comuns e struments musicâi zuiatul”.
Il Comun, che al à finanziât l’acuist dai furniments pai esperiments, al à colaborât inte progjetazion di intervents sientifics sedi cul ufici Progjets Educatîfs, za fats fin cumò, e sedi par cure dal Ludobus, di fâ prime de conclusion dal an scolastic. L’ufici Progjets Educatîfs al à fat trê intervents sui temis dal percors di aprendiment intune curnîs di flabe. Il Ludobus, invezit, al à in program diviersis ativitâts di animazion ludiche sul ecuilibri e su la gravitât intai zûcs dai gaugars, dai trampolîrs e dai acrobats dal circ. La propueste operative e integre lis ativitâts proponudis dal Ludobus clamadis “Circ de sience”, avalintsi di formazion e intervents di consulence periodiche fate de universitât e di intervents didatics esternis di bande dal Ludobus, pal supuart ae realizazion di un spetacul finâl cun zûcs di circ a caratar sientific. A son intervignudis intal percors propuestis di educazion musicâl, in particolâr di educazion al ritmi, par cure di Melisa Rossi de universitât e propuestis di educazion motorie e ae danze par cure dal Gruppo Danza dal Liceu Marinelli di Udin, coordenât di Anna Rossi.
Il progjet, che si concludarà dentri dal an scolastic in cors, si inricjirà in curt di une ocasion impuartante di aprofondiment des tematichis che a rivuardin la educazion e la diversitât. Martars ai 30 di Març, intal auditorium Zanon, tacant des 15.00, e je in program une cunvigne che e viodarà tant che relatôrs propit lôr, i fruts de scuele de infanzie Pecile, impegnâts a presentâ i lôr percors di aprendiment su sun e musiche. Il program dal incuintri al previôt ancje intervents di esperts autorevui dal mont de formazion e de scuele, lis considerazions conclusivis dal onorevul Luigi Berlinguer, president dal Comitât nazionâl pal aprendiment pratic de musiche e un spetacul di danze sul teme dal timp, par cure dal Gruppo Danza dal Liceu Marinelli.


text:
Dael
Home Trois Troi Furlan Prime tape Dael
Aquileia - Aiello
Dael al à origjins romanis, ma i siei monuments plui indicatîfs a son dai sec. XVII-XIX: cjasis civîls tant che la imponente vile Michieli-Zamparini cun capele dominicâl, vile Strassoldo-Parisi-Sabot, di clare origjin venite e cun parc supierbeôs, vile Peteani- Steimberg-D'Attems, grande, cun façade segnade di lesenis e stemis gjentilizis, e ancjemò, la vile elegante Di Fin-Teuffembach cun cort devant.
Steme comunâl
di Dael
Aquileia - Aiello
Steme comunâl
di Dael


text:
Campionât Talian di Balon di Serie A
Il Campionât Talian di Balon di Serie A al è il massim campionât di balon talian, dulà che a zuin lis scuadris plui fuartis dal Paîs. Al è stât fondât tal 1898.
A fasin part di chest campionât 20 scuadris. Ogni scuadre e zuie cuintri dutis lis altris doi voltis, une volte in cjase e une volte in trasferte, cussì che il campionât al è componût di 38 zornadis. Cuant che une scuadre e vinç e cjape 3 ponts, cuant che e paregje 1 e cuant che e piart 0. E vinç il campionât la scuadre che ae fin des 38 zornadis e à fât plui ponts. Lis ultimis tre scuadris invezit a vegnin retrocedudis in Serie B, cussì che ogni an a son 3 scuadris diviarsis rispiet a l'an prime. La prime, la seconde, la tierce e la curate classificadis a partecipin ae Cope dai Campions, e altris doi o tre scuadris ae Europa League.
La scuadre che e à vinçût plui titui e je la Juventus.


text:
10/12/12
Pardabon un Bon Nadâl e un Bon 2013
maniere o in chê altre a àn segnât la vite des personis. A nivel personâl, ma ancje, o disarès, a nivel public. O stin passant un moment di profonde trasformazion intal mût di vivi, dât dal fat che simpri di plui o vin di fâ i conts cun ce che al sucêt inte societât, inte
economie e inte politiche. Intun mont che al cor plui di corse di nô, o vin forsit di fermâsi
un momentut par cirî di capî miôr ce che o podìn fâ par nô e par chei altris.
In sostance, o vin di fâ ducj la nestre part in cheste vite e in chest mont: impegnâsi inte
vite privade ma ancje in chê publiche, puartâ indenant lis nestris ideis, cun passion e perseverance, cirint di dâ il nestri contribût in maniere costrutive. Mi somee naturâl duncje, fâus insiemit cui auguriis di Bon Nadâl e di un bon 2013, fâus ancje l’auguri e la esortazion a impegnâsi, scomençant, parcè no, magari scrivint alc, une opinion, un pinsîr ancje par Crôs di Aquilee, par fâ deventâ il sfuei un vêr moment di incuintri e di scambi di opinions.
Par intant, auguris di cûr a ducj!
Cinzia Collini
Iscriviti a: Commenti sul post (Atom)


text:
Su la ostarie leterarie si è fat tant un cjacarâ dal vagon di Remanzâs che bisugne che o cjati propit un moment par contâus, achì sul me spazi personâl, la ultime serade di joibe stade, che si pues cun trancuilitât dî che e je stade la miôr.
No je stade, di fat, une sere dome di contis, parcè che in graciis soredut da paron di cjase e di chei che a son vignûs da dâ une man la leture dai tocs de ostarie al è stât dome un dai tancj biei moments.
Tant par comencâ a chi parsore mi podeis viodi intant che o lei, incjantonât, de tante int intervignude.
A chi in bande us met ancje une fotografie dal prin che mi sint di ringracia, rivuart ae leture. L'otim Checo Tam
, par dutis cuatri lis seradis al à vût e nus à dât il gust di vignî a lei lis contis, regalantnus simpri interpretazions une vore convincentis.
E se si steis domandant parcè che o sin ducj e doi vistûts di neri, lui che al somee un metallaro dai agns '80 e jo un corvat in timp di criure, us disin subit che il teme de serade al jere "Contis par rifleti" e come che podês imagjinâ no jerin simpri contis plenis di ligrie, a jessi contadis.
Ancje chist colp, tal vagon al jere plui di cualchi contecurtâr. Ve chi, par esempli, un che al à cjapât l'avion e al è rivât di bruxells, e che no je nancje la prime volte che lu fâs: Jaio Furlanâr
e la femine!
Sì, sì!
Propit lui, chel di agne Lene che cussì di spes nus ofris lis sôs contis.
Podopo o vin rivât ancje a fotografâ il brâf furlan, ven a stâi Stefano Gasti
, che in cheste imagjine al je un grum atent a lei il librut cu lis contis, sentât dongje di Jaio. Anzit, o cjapi la ocasion par dî un gracie in plui a Stiefin, parcè che al à vût la biele pensade di fâi un regâl une vore adat al paron di cjase, la persone che metint a disposizion il vagon e à permetût di podè fâ chestis seradis.
Ve chi che al è: Paolo Roiatti
, che al à subît provât il so regâl, une biele barete rosse par podê fâ capî cui che al je che al vuide il vagon!
Gracie Paolo!
Ae prossime!
Podopo no je finide.
E jere ancje la musiche!
Sedi la musiche eletroniche che à compagnât la leture di cualchi conte, che je stade metude adun di Alex Sundruthi Santi,
che al è chel che forsit o rivais a olmâ sentât sul divan, la jù insom, e ancje la musiche di un duo di chitariscj che a si è metût insiemit propit achì intal vagon e che prest al publicarà un disc. I bravissims "Ida y vuelta
", che di non a fasin Andrea Maurizio e Yerlan Ricardo, dulà che o pensi che Maurizio e Ricardo a sedin i cognoms.
Ae fin no mi reste che ringracià chei che a àn dât il vie a cheste iniziative e che cence di lôr no si sarès fat nuie. O cjacari di Daniela Briz, la assesore che e à benedît la operazion, di Priscilla De Agostini, che no dome e à organizât la serade, ma che e je ancje la autore des fotos e soredut de mangjative ufiarte inte pause, servide di Luisa Bergnach. E cence dismenteâ il Comun di Remanzâs e chei dal sportel di lenghe furlane che a àn judât tal corezi e meti adun il librut.
Fra chei altris contecurtârs intervignûts o vin viodût Carli Pup e Maria's, ancje se no ju vin rivâts a sierâ intune imagjine. Cence contâ ducj chei come Frank Spada o Spirt Anonim, che a podevin ancje jessi e nô no lu savìn.
Bon, mi pâr propit che al sedi dut.
Ve chi la ultime imagjine che us lassin, cu la leture insiemit di me e dal Checo, che nus pâr che a rindi ben l'aiar che si respirave chê altre sere intal vagon.


text:
Di cuant che e je jentrade in vore la leç 482/99 pe tutele des minorancis linguistichis storichis, lis lenghis minoritariis a son jentradis in maniere uficiâl tra lis ativitâts des Aministrazions Publichis che a son tai teritoris delimitâts. Cualchi forme di tutele pe lenghe furlane le veve za previodude la leç regjonâl 15/96, ma dome pai ents locâi.
La leç 482/99, in particolâr, e da ai citadins che a fasin part de minorance linguistiche furlane, il dirit di vê rapuarts cui ents publics, sedi in forme orâl che scrite, doprant la proprie lenghe. Par chest la leç e da finanziaments par assumi personâl cualificât, preparâ la modulistiche bilengâl, formâ il personâl dipendent e creâ struments informatics che a permetin di doprâ il furlan tai rapuarts cu la Aministrazion Publiche.
Cun di plui la leç e garantìs la tutele de lenghe cul ‘bilinguisim visîf’, preparant la segnaletiche interne bilengâl e metint lis indicazions stradâls cul toponim furlan dongje di chel talian. Lis Aministrazions Publichis dal teritori a àn mostrât sensibilitât viers la tutele linguistiche e, osservant i progjets realizâts fin cumò e i programs in cors, si pues dî che la valorizazion dal furlan te ativitât aministrative e je avonde presinte. Ancje la analisi dai statûts dai ents locâi dal Friûl e conferme l’interès pe lenghe locâl, stant che la plui part di chei e previôt formis di ricognossiment e di promozion.
Il dirit di doprâ il furlan cu la Aministrazion publiche al è stât infuartît inmò di plui in graciis de L.R. 29/2007 "Normis pe tutele e valorizazion e promozion de lenghe furlane" che tal art. 27 e previôt - pe Regjon, pai ents locâi e pai concessionaris di servizis publics - ancje la predisposizion di Plans Speciâi di Politiche Linguistiche (PSPL) cuincuenâi che, su la fonde dal Plan Gjenerâl di Politiche Linguistiche (PGPL) fat bon de Regjon, a stabilissin i progjets obietîf di rivâ an par an, in maniere progressive, te suaze di ogni aree di intervent.
ATS RELATÎFS AE DELIMITAZION TERITORIÂL PE APLICAZION DE L.482/1999
Provincie di Gurize
Delibare n. 03 daixxxxx
Delibare n. 13 dai 11.07.2002 (slo)
Delibare n. 06 dai 12.03.2003 (comun Monfalcon)
Delibare n. 28 dai 24.11.2003 (comun Sagrât)
Provincie di Udin
Delibare n. 91 dai 15.12.2000 (fur)
Delibare n. 33 dai 26.04.2001 (slo)
Delibare n. 86 dai 26.11.2003 (comun Malborghet)
Regjon Autonome Friûl Vignesie Julie
DPZR n. 412 dai 13.11.1996
DPZR n. 160 dai 20.05.1999
Delibare n. 2680 dai 03.08.2001 Ricognizion


text:
Lunis ai 29 Avost, h 21:00
Proiezion documentari
Progjet Loris Vescovo
Regjie Marco D’Agostini
Angelo Floramo al dialoghe cui autôrs
“Lâ vie di là” al è un documentari torzeon “on the road” ch’al zire tra la Slovachie, Ucraine, Romanie e Ongjarie. Al documente i incuintris e lis contis cjapadis sù intun viaç in machine di sîs mil chilometros, che par strade a son stadis cjapadis sù testemoneancis di emigrants (e dissendents di emigrants) ch’a son partîts dal Friûl dal 1850 al 2009).
Si passe dai dissendents dai pichepieris da la pedemontane in provincie di Pordenon ai boscadôrs, muradôrs e imprendidôrs da la provincie di Udin migrâts a Bucarest e in Transilvanie tra la fin dal Votcent e l’imprin dal Nûfcent, dai comerciants, operaris, managers e imprendidôrs emigrâts in dute l’Europe da l’Est tacant dai agns dal Otante, fintremai ai laureâts di vuê che no rivin a cjatâ spazi in Italie e che si puedin incuadrâ dentri dal fenomen da la cussiclamade “fuide dai çurviei”. Storiis di fameis, esperiencis di lavôr, rapuarts cu la lenghe e la culture di dontri, leams cul Friûl, a son i temis plui di spes tratâts intant da lis intervistis.
joibe ai 28 _ h 21:00
Leture seniche
vinars ai 5 _ h 21:00
Inaugurazion mostre
lunis ai 8 _ h 21:00
Film-documentari
Dai turcs tal Friûl ai turcs in Europe
joibe ai 11 _ h 21:00
Incuintri cun Philippe Daverio
joibe ai 18 _ h 19:00
Concert tal Templi Vegjetâl
domenie ai 21 _ h 21:00
Concert-spetacul
Provis viertis di culture furlane
joibe ai 25 _ h 21:00
Varietât culturâl
Lâ vie di là (Furlans da l’Europe da l’Est)
lunis ai 29 _ h 21:00
Documentari-dibatit
joibe ai 1 _ h 00:00
Residence artistiche
joibe ai 1 _ h 21:00
Serade multimediâl
sabide ai 3 _ h 21:00
Inaugurazion da la mostre
martars ai 6 _ h 21:00
Serade di poesie
Ass. culturâl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Ce sglonfe de ploie!4 coments Publicât da il crot il venerdì, dicembre 12, 2008
Lis zornadis di ploie a son une robe dute particolâr, comunementri si dîs che a son brutis e di sigûr nus dan cualchi fastidi ma a àn dai savôrs e dai odôrs inconfondibii.
Sarà une cuestion di umiditât, sarà parcè che o sin ducj un pôc meteropatics, ma dut al va un pôc plui planc, i sunôrs si cuietin, la int ti stâ un ninin plui dongje, magari nome par fevelâti mâl dal timp, e parfin il mignestron (o il brût) a àn un savôr dut lôr.
Ancje contâ ce che al sucêt si lu fâs cuntun sun une vore dolç disint che al plûf e cussì fasint si descrîf un stât di riverence viers la nature.
Sperin che il Riul-la Tor-il Nadison-il Tiliment a stedin bogns cheste gnot. No o stin fers ca, imbombâts sot de aghe.


text:
mercoledì 8 marzo 2017
Assemblee de Societât Filologjiche Furlane 2017, Udin
Sapade in Friûl. Chest obietîf al è tornât a saltâ fûr inte assemblee de Societât Filologjiche Furlane ai 5 di Març dal 2017.
Federico Vicario, president de Filologjiche
La mozion in chest sens e je stade aprovade ae unanimitât. Il Parlament talian al varès di finîle di blocâ cheste voie dai Sapadins di tornâ a jessi part dal Friûl. Al sarès dut a puest cu la burocrazie. A Sapade a àn fat e vinçût un referendum par passâ dal Venit in Friûl. Lis regjons a àn dât il bon acet. La regjon Friûl Vignesie Julie e à une specialitât e une identitât fuarte, tant che Sapade, paîs di montagne dongje For Davôtri e isule aloglote todescje, cuntun leam stret cul Friûl storic. Dome a Rome al è cualchi gnogno che nol capìs cheste realtât.
La assemblee è à votât il belanç consuntîf pal 2016 e il preventîf pal 2017, jenfri di un plan trienâl. Il salon d’onôr dal Palaç Mantica di vie Manin a Udin, sede de Societât Filologjiche Furlane, al jere plen di socis par decidi su lis ativitâts dal sodalizi, nassût tal 1919 a Gurize.
Il professôr Federico Vicario, president de Societât Filologjiche Furlane, al à fat une relazion pal 2016 dute vivarose par vie des ativitâts metudis adun, simpri plui bielis e simpri cun tante int e cun lis istituzions dal teritori.
Federico Vicario al fevele e Carlo Del Torre al è dongje
«La setemane passade – al à dit Vicario – o soi stât in Provincie di Udin a rapresentâ la nestre Societât Filologjiche ae cunvigne in memorie di Tiziano Tessitori e di Marzio Strassoldo. Jo o vevi il compit di introdusi la figure e l’opare di Tessitori, ch’al è stât par nûf agns President dal nestri Istitût (dal 1954 al 1963). Par preparâmi, o soi lât a leimi i discors di Tessitori ai Congrès o in altris ocasions uficiâls, Tessitori al timp al jere, naturalmentri, dut cjapât tra ministeris romans, istituzion de regjon autonome e altris fastidis. E Tessitori si domandave (e si dave ancje une rispueste, si capìs) ce ch’e veve di fâ la Filologjiche, il so compit, se dopo cuarante agns di vite no ves esauride la sô mission ideâl o cemût ch’e varès vût di tornâ a pensâle. Al è stât une vore interessant viodi cetant ch’al è gambiât il rapuart tra la Filologjiche e il teritori, par esempli, une Filologjiche ch’e veve une sô autoritât morâl ricognossude, in cuistions di culture e di tradizions furlanis, une Filologjiche ch’e podeve ancje permetisi di esprimi posizions politichis (e lu à fat plui voltis), une Filologjiche ch’e rivave a vê une partecipazion straordenarie de popolazion a lis sôs manifestazions sociâls (al baste dâ un cuc a lis fotografiis dai Congrès), une Filologjiche ch’e veve la fuarce di imponi un Ent Friûl tal Mont par ocupâsi dal grant probleme de emigrazion (e Tessitori, tra l’altri, al è stât il prin President dal Ent Friûl, dal 1953, l’an prime di assumi ancje la Presidence de Filologjiche)».
Feliciano Medeot... al sgarfe tal computer
Nol jere dut di colôr di rose. Al à continuât cussì Vicario: «Però. Però ancje in chê volte, si lei tai verbâi, i socios no paiavin lis cuotis cun regolaritât e – al diseve Tessitori – a costavin di plui di ce ch’a paiavin (tal sens che stampâ e mandâ lis rivistis, par pueste, al è simpri stât plui cjâr di ce che si domandave, e che si continue a domandâ, di cuote associative), ancje in chê volte si lamentavisi dai finanziaments che no bastavin, de biblioteche che no veve avonde spazi par cressi, dai comunicâts stampe che i gjornâi no cjapavin in considerazion, dai progjets che si inviavin e che no rivavin dapît. Però. Però la Societât Filologjiche e je une vore gambiade ancje jê, cul lâ dal timp, e je magari mancul fuarte politicamentri (ancje parcè che di Tessitori no ’nd è plui), ma une vore plui fuarte concretamentri, par fâ lis robis, par dâ rispuestis a la dibisugne di culture, di valôrs, di sens di comunitât che il Friûl al palese, une vore plui ative par jessi ogni dì sul nestri teritori, tes scuelis, sui gjornâi e in rêt, par colmâ il vueit di une identitât simpri plui lamie, smamide e scunide. O sin passât, si podarès dî, dal pensâ al fâ».
La Filologjiche tal 2016, dopo la assemblee dai socis e à prontât la tierce edizion de Setemane de Culture Furlane, dal 5 ai 15 di Mai. Cemût che a àn scrit, par ridi, i cunfradis Argjentins: «La setemane in Friûl e va indevant par dîs dis almancul!».
Dopo e je stade fate la Fraie de Vierte a Secuals ai 15 di Mai e il XCIII Congrès, ai 25 di Setembar, in chel di Martignà, cuntun sucès dal numar unic stampât pe ocasion. Altris manifestazions che a meritin: il ricuart di don Guido Maghet a 25 agns de muart a Cormons, ai 22 di Fevrâr. Dopo ai 10 di Març la cunvigne “Toponomastica e minoranze linguistiche”. Une altre cunvigne, ai 22 di Març, a San Vît dal Tiliment sui Vincj agns de leç regjonâl n. 12/96. Un incuintri, plen di mestris, al è stât inmaneât a Codroip ai 9 di Avrîl, cul titul: “Marilenghe & Mariscuele”. Une altre cunvigne cul titul: “Identitât e autonomie, dibatit sul Friûl di îr e di vuê”.
Cuatri a son i concors e premis de Filologjiche: il concors pe traduzion dal grêc e dal latin, XIV edizion; il concors “Lenghis”, VI edizion; chel dedicât a Chino Ermacora, II edizion e l’ultin che al à par titul: “Presepi nelle scuole del Friuli Venezia Giulia”, XII edizion. Dopo lis publicazions: dal periodic Ce Fastu? Ai cuatri numars di Sot la Nape, al Strolic e il Lunari, fin al boletin Scuele Furlane.
Pe publicazions fatis a coventaressin dôs pagjinis… tacant di Olmis, fin al libri su Lignan o su la Cjargne. La biblioteche e à un caratar regjonâl e a rispuint a cui che al domande un materiâl online. La didatiche e à metût adun 24 cors pratics di lenghe furlane, cul jutori de ARLeF, par 351 partecipants. La comunicazion e je stade curade tal Messaggero Veneto, dopo sul gjornâl La Voce Isontina, tal sît Internet, cuntune Newsletter pai socis e intai social networks, tant che Facebook. I progjets fats a son il Centri di racuelte, documentazion, ricercje e produzion de Scuele Furlane, dopo i lavôrs su la Vuere Grande tal Friûl e tal Litorâl austriac, une editorie digjitâl pai frutins e la Lavagne plurilengâl pai students de scuele superiôr.
E cetantis altri robis. E cetantis intervents dopo chel che nus à dit il president, Federico Vicario, cu la poie dal tesorîr Carlo Del Torre e dal diretôr Feliciano Medeot.
---
Fotografiis dal Grup di Facebook su la Filologjiche
Articul e networking par cure di Elio Varutti.
---
Riferiments par sgarfâ tal web
- Silvano Bertossi, Sappada in Friuli. La Filologica riapre la battaglia: il Parlamento voti il passaggio, «Messaggero Veneto», 6 marzo 2017, p. 26.
- Federico Vicario, Relazion pe assemblee dai socis de Societât Filologjiche Furlane, 2017.
- Elio Varutti, Sappamukki, festa dell’alpeggio. Sappada, 2016.
Iscriviti a: Commenti sul post (Atom)


text:
Intune
conference stampe fate in ocasion dai cuatri agns de fin de ativitât
armade di ETA, il puartevôs di Sortu, moviment di riferiment de
çampe indipendentiste basche, Pernardo Barrena al à fat il pont su
la situazion politiche tal Paîs Basc. Ancje cun riferiment a ce che
al è daûr a sucedi in Catalogne, par Barrena al covente sburtâ sul
percors pe indipendence. Par chel che al rivuarde il svilup dal
procès di pâs, il puartevôs di Sortu al à dite che al è mancjât
dal dut il contribût dal guvier spagnûl e dai partîts spagnoliscj
(PP e PSOE). Cun di fat, se ETA e la aree radicâl basche a àn
rinunciât a ogni forme di violence, il stes no si pues dî pal stât
spagnûl che al va dilunc sei cu la politiche di dispersion e di
dinei dai dirits dai presonîrs e des lôr fameis, sei cu la
persecuzion politiche e judiziarie de çampe indipendentiste. Ta
cheste categorie, par esempli, e jentre ad in plen la situazion di
Arnaldo Otegi impresonât par terorisim si ben che al fos il prin
promotôr dal procès di pâs e che al davuelzès dome ativitât
politiche. A van cussì indenant lis iniziativis pe liberazion sô e
di chei altris presonîrs politics bascs che ai 17 di Otubar a àn
puartât in place a Donostia passe 18 mil personis.
Font:
Naiz:,
20/10/15


text:
Nord
Il nord (o setentrion) al è un dai cuatri ponts cardinâi. Al è opuest al sud e perpendicolâr a est e ovest. Tal specific de culture ocidentâl, il nord al è il pont cardinâl principâl doprât par definî lis altris direzions.
Etimologjie[cambie | modifiche il codiç]
La peraule e derive probabilmentri dal vieri todesc nord, a so volte derivât dal proto-indo-european ner-, che al stave a significâ "çampe" o "sot di": forsit un mût par indicâ il lûc a çampe dal osservadôr dal soreli che al jeve.
Ûs[cambie | modifiche il codiç]
Il nord gjeografic al è la direzion viers la estremitât setentrionâl dal as sul cuâl al ruede la Tiere, clamât polo nord. Il polo nord si cjate tal Artide. Il nord magnetic al è la direzion viers il polo nord magnetic, che al è distant dal polo nord gjeografic. Al è la direzion a çampe dal osservadôr orientât viers est e a diestre di chel orientât viers ovest.
Te mitologjie norene al esisteve un nanul puest a nord che al sustignive la cube dal cîl.


text:
“LA STILOGRAFICHE DI MARCHET” A CURA DI WILLIAM CISILINO
Da oltre dieci anni il nostro Consiglio regionale ha chiesto più volte ufficialmente allo Stato centrale il trasferimento delle competenze sul settore istruzione. Va aggiunto, però, che nessuno degli ultimi Governi regionali – se si eccettua la Giunta Illy – ha portato avanti seriamente tale rivendicazione. Risultato: la nostra Regione non ha ancora alcuna competenza sull’istruzione e, nel contempo, si è vista sfilare l’autonomia dell’Ufficio scolastico regionale. In altre parole, la nostra, una Regione a Statuto speciale, sta messa peggio del Veneto, che è una Regione a Statuto ordinario. Che capolavoro! Recentemente, un noto assessore della Giunta regionale ha affermato, davanti a 200 persone, di avere avuto un'idea “altamente innovativa”: «Mi batterò – ha detto – affinché la nostra Regione ottenga la competenza sull’istruzione». Da ciò si deduce: 1) che non conosce cosa fa il Consiglio regionale (che ha avanzato tale richiesta anche nella presente legislatura); 2) che per cinque anni non si è affatto preoccupato della sua geniale trovata. In ogni caso, sulla primogenitura di tale idea, ci torna utile questo scritto di Giuseppe Marchetti, del 1949. Marchetti riteneva necessaria la gestione autonoma della scuola friulana già 70 anni fa (e dopo di lui tutti i movimenti e gli esponenti autonomisti ne hanno fatto un cavallo di battaglia). Qui Marchetti spiega le ragioni della richiesta, riferendosi alla necessità di garantire l’insegnamento del friulano. Ma il discorso oggi è molto più ampio: solo una gestione regionale dell’istruzione può garantire maggiori standard di qualità organizzativi e didattici. Su questo possiamo stare sicuri: per fare meglio di Roma ci vuole poco. Nonostante gli assessori regionali.
William Cisilino
O sin une vorute, culì in Friûl, ch’o vin un fregul di afiet e di passion pe nestre lenghe e ch’o sintìn un bruseghin malandret a viodile strapaçade, imbastardide, butade sot i pîts, ancje di furlans gnognos e debuluts di costituzion che no si tegnin apaiâts di doprâle. E ogni altre dì nus capite di sintîsi a dî che a lei robis scritis par furlan e je masse fature, e che a scrivi par furlan no rivin adore altri che i glotolics di profession. E di une bande e je ancje vere: a lei come che scrivin i furlans dal stamp de Filologjiche e je pardabon une pene e une fature di sudâ tre cjamesis; e par ridusi in forme resonade e coerente ce che nus mandin i nestris amîs, nus tocje par solit di tornâ a scrivi dut di plante fûr. E alore si varessial propit di cjantâ lis recuiis ae lenghe dai nestris viei e de nestre tiere? Si varessial di metisi il cûr in pâs e cedi la man al talian des massariis tornadis di Milan o di Rome, o a chel messedot dialetâl ch’al trionfe a Udin e ch’al fâs juste riviel a cui ch’al à cualchi sensibilitât sul cont dal fevelâ? Noaltris ch’o vin vude cheste idee buzarone di fâ un gjornâl par furlan, o vin za mostrât di no vê piardude ogni sperance; ma no stentìn a capî e a ricognossi che il sfuei furlan al zove pôc e che nol bastarès nancje multiplicâ lis publicazions, nè stampâ libris, gramatichis, vocabolaris, nè cjantis, nè contis, nè comèdiis; nol bastares nancje ch’al saltàs fûr di colp un grant scritôr furlan, un di chei che dismovin un grum di sunsûr intor di lôr. E nol baste fâ e publicâ studis e cirî fûr documents e cuistionâ su la lidrîs des peraulis e su la morfologjie e su lis leçs dal discori furlan, co la int no cjôl e no lei robe furlane, parcè che no sa lei furlan, parcè che e fâs masse fature!... Cuintri un prejudizi popolâr di cheste fate no valin nuie i sfuarçs dai «studiâts». La storie di ducj i lengaçs vîfs e muarts nus insegne che par salvâ il furlan di une muart sigure, par fermâ la sô angunie, par meti ancjemò un fregul di sanc tes sôs venis, al è nome un rimiedi e nome un mieç: fâlu insegnâ tes scuelis, usâ i frutins a lei e a scrivi alc par furlan fin dai prins agn, creâ sui bancs de scuele publiche un fregul di cognossince e di familiaritât cu lis dificoltâts de nestre lenghe (che a son plui piçulis di chês di tantis altris lenghis). Nol covente dî che par fâ chest tant, bisugne che tes scuelis publichis o comandìn di bessoi: il guviar di Rome nol comandarà mai che s’insegni ai fruts la lenghe dal lôr paîs; i mestris forescj che a invadin lis nestris scuelis no puedin e no vuelin sintî chescj discors, e dai mestris furlans ind’esal trops che a savaressin insegnâ la lenghe che no si tegnin apaiâts di fevelâ?
Giuseppe Marchetti


text:
La colonie - 6 - (FIN)
2.4.5 I trucs de false tutele
a) Istituzion di ents debii e sotfinanziâts – Une volte che il procès di sostituzion linguistiche al è inviât, l’impegn colonialist al pues ancje ridusisi e acetâ di meti sù la mascare de false tutele (fenomen paralêl al compuartament dai stâts colonialiscj che a àn concedût une libertât politiche teoriche aes lôr vecjis coloniis, ma lis tegnin ancjemò sotanis a nivel economic). Il truc, che al cjate un spieli te detule tipiche taliane “fatta la legge, trovato l’inganno” al è chel di fâ buinis leçs o di istituî ents di tutele de lenghe furlane che no funzionin: al baste no dotâlis di personâl, di risorsis economichis, di regolaments e v.i. Dutis robis che a son sucedudis cun regolaritât e che a àn impedît ancje a personis competentis e motivadis di meti in vore normis che in teorie a jerin buinis.
b) La persone sbaliade tal puest just – Un altri impediment ae aplicazion des leçs al è il sisteme de sielte di cualchi figure clâf di un servizi e di un ent, che no à par fuarce di jessi “colaborazioniste” di principi: in cualchi câs e pues ancje jessi dome sielte in reson de sô ubidience o de sô incapacitât, in mût di blocâ dut. Cussì par esempli al è sucedût che par agns intîrs la Agjenzie Regjonâl de Lenghe Furlane no vedi funzionât, permetint che e les indevant cence ostacui la pierdite di locutôrs dal furlan, za inviade a une velocitât di almancul 1% ad an (6.000 personis in mancul ogni an).
3. Conclusion
La disposizion agressive tignude de Italie (ancje tai ultins 65 agns, cuant che e à cjapât sù une costituzion democratiche) cuintri de comunitât linguistiche furlane e je clare e e va daûr dai modei plui classics dal colonialisim: cundut des oposizions che a vegnin di grande part dai furlans ma ancje di tancj altris talians democratics, contraris al sisteme colonialist, chestis dinamichis, magari trasformadis par lâ daûr dal passâ dal timp e des situazions, a durin ancjemò.
Al è pussibil che cheste disposizion de Italie rispiet ai furlans, ma ancje rispiet a dutis chês altris minorancis linguistichis e fintremai rispiet aes propriis varietâts dialetâls, e ledi daûr di une inerzie storiche: une sorte di risorzimentalisim mai passût.
Di fat però il colonialisim culturâl e linguistic si compagne in gjenerâl cul colonialisim economic e politic, che pe sô nature stesse al è incompatibil cu lis libertâts democratichis e cui dirits fondamentâi, individuâi e coletîfs, des personis. Se il Friûl al ven tratât dal sisteme dominant che al è in Italie tant che une colonie linguistiche, e je une grande probabilitât che al vegni considerât un teritori di sfrutament coloniâl ancje in chei altris aspiets.
Par chest cualsisei menace ae lenghe furlane, insuazade intune dinamiche colonialiste, e je di calcolâ une menace ancje aes risorsis e aes ricjecis complessivis dal Friûl e dai furlans e al lôr dirit inalienabil di autoguvier e di libertât.


text:
Tacant Sgorlon8 coments Publicât da il crot il mercoledì, febbraio 10, 2010
O stoi par tacâ a lei il gnûf romanç par furlan di Carlo Sgorlon, Ombris tal infinît.
O ai di disi che o tachi il libri cun curiositât ma ancje cun cualchi prejudizi.
La curiositât e je tante. Intal imprin al va dite che si reste viodint cheste necessitât che al à vût di tornâ al furlan ae fin de cariere e, cumò che o savìn, ae fin de vite. Dopo e je la voie di viodi cemût che e je la opare, parcè che Sgorlon al jere un naradôr vêr, un che al saveve contâ storiis cuntun mistîr che nol è facil cjatâ in altris autôrs furlans. O ai ancje curiositât di viodi il furlan che al à doprât.
No tâs però i prejudizis che o ai tal tacâ la leture.
Di sigûr ciertis atmosferis e ambientazions che al à contât tes sôs oparis, a jerin verementri furlanis (tal sens che un furlan lis rive verementri a capî) e a son dai personaçs che al à inventât memorabii (e tantis di lôr a son feminis).
Ma Sgorlon, probabilmentri ancje par motîfs gjenerazionâi, nol è mai stât il gno scritôr.
Intant o met l'incipit dal libri:
Fatime Nissim, une biele zovine persiane, di pôc parsore dai vincj agns, e rivâ a Sant Martin, un paîs de Basse, dopo vicendis une vore complicadis. Culì e podè viodi subit che l'inzignîr talian che al jere stât so amì te citât di Abadan no i veve contadis bausiis. Di fat tal borc e cjatà prontis par jê, intune cjase di contadins, lis trê stanziis che i vevin prometudis.
O pensi che la Filologjiche Furlane, che e à curât la publicazion dal libri, e vedi une vore di braure par cheste opare. Sigurementri un aveniment pe leterature furlane.
O ai dut câs di fâi une critiche. A mi i libris mi plâs cjalâju, voltâju, nasâju prime di tacâju a lei. Une robe che no mi plâs dal libri e je la cuviertine. Par jessi elegante e je elegante e a son altris libris de filologjiche che a àn il stes stamp di cuviertine, come imagjine al è un biel cuadri di Van Gogh. Però il risultât finâl al è une grafiche che podeve jessi biele trente agns fa ma vuê e somee vecje.
Chel des cuviertinis al è un piçul probleme dai libris furlans. Di spes lis sieltis, magari par incompetence, magari par mancjance di snait o par cuestions economichis, a son sbaliadis e a rindin un libri pôc invidant.
Dut câs se o cjalin la narative di cualitât furlane dai ultins agns, chê de Forum, chê de Kappavu, ma ancje la golaine di narative furlane de filologjiche, lis cuviertinis no son nie mâl. Il puar Sgorlon si meretave alc di miôr.
Bon viodarìn cemût che al è dentri.
Faune multietniche.4 coments Publicât da il crot il venerdì, febbraio 05, 2010
Al è un gnûf animâl che si cjate pes aghis de basse. Al ven dal sudameriche e al samee un castôr, il so non al è nutrie.
Al è rivât ca di no intai arlevaments pes pelicis. L'afâr nol è lât ben, cualchi animâl al è scjampât, altris a son stâts molâts cuant che a an sierât i arlevaments. Fat al è che, cence nemîs naturâi, la bestie si è cjatade benon e e je deventade masse numerose.
Il probleme al è che e à il vizi di fâ busatis, robis che un farc si sumie. A lis fâs tai arzins dai flums e dai canâi, disfant su dut.
Ce fâ?
Al è cui che al propon il lôr stermini e cui che al dîs che no van tocjâts...
Si à la tipiche reazion taliane ai problemis globâi; nissun si interesse par timp e cuant che la cuestion e sclope si compuartisi in maniere isteriche.
30 agns di Onde Furlane0 coments Publicât da il crot il martedì, febbraio 02, 2010
Come vuê 30 agns indaûr e nasseve Radio Onde Furlane.
I vevin dât sîs mês di vite ma e je ancjemò ca.
30 agns no son migo pôcs, cumò e je la ore di meti il cjâf a puest e di pensâ a maridâsi!
Il sium impussibil pal Friûl e sarès il vê une television furlane. In fin dai conts se o sin rivâts a fâ une imprese cussì cu la radio parcè no varessino di sperâ.


text:
28/09/09
Furlan sot atac: nuie pôre, in Regjon si prepare la leç sui dialets!
24/09/09
Lenghe locâl: vantaç competitîf o tare di eliminâ?
Cualitât dal servizi. Il client al à miôr doprâ la lenghe che al sint plui dongje. Par che i prodots o i servizis di une imprese a sedin plui competitîfs e di cualitât, il client al à di podê sielzi la lenghe che al à miôr. L’ûs de lenghe dal puest al permet di jessi plui dongje dal client e di vê plui confidence.
Produtivitât. L’ambient di lavôr al influìs su la sodisfazion dai dipendents e, duncje, sul lôr leam cu la aziende. Diviersis impresis che a doprin la lenghe locâl si son visadis che cussì a cressin lis motivazions e il sintiment di partignince dai dipendents. Plui alte e je la motivazion, plui alte e je la produtivitât.
Sù par jù tes stessis zornadis, invezit, su la stampe regjonâl si podeve lei un intervent dal president regjonâl de Confindustrie, Alessandro Calligaris, là che si diseve che pal avignî des aziendis nostranis al covente che i fruts a studiin l’inglês e il cinês, no fevelâ di lenghe locâl. Al è zaromai di agns che o sintìn cheste naine e, se nancje lis vuadoladis de crisi a àn sburtât a frontâ plui a fonts cheste cuestion, al è pardabon di ce preocupâsi.
21/09/09
Il delit di volê doprâ une lenghe in maniere normâl
A son centenârs lis letaris di proteste rivadis a L’espresso pal articul di Tommaso Cerno (a declarâlu al è stât lui stes), ma il setemanâl nol à coret nissune des falopis che a jerin intal toc e nancje garantît il dirit di repliche.
Tal ultin numar di Io donna, invezit, une segnalazion piçule piçule pes reazions rivadis dal Friûl si le cjate. Dopo des primis riis di une des letaris rivadis, si pues lei la rispueste dai autôrs dal articul. No je nissune mende a ce che a vevin scrit. In buine sostance, a disin dome che la lenghe furlane – dal moment che e varès une “divignince contadine” – no va ben par fevelâ di siencis, di informatiche, di aministrazion e v.i. e che, doprantle par chescj e par chei altris cjamps de vite moderne, no si le difint, ma si le rint ridicule…
Si podarès ricuardâ che il furlan al è stât lenghe di poesie almancul dal ‘300 indenant, che al jere doprât par scrivi tescj aministratîfs za vie pal ‘400, che si lu doprave tal studi universitari di Cividât, che par predicjâ in glesie si lu à doprât fintremai la prime vuere mondiâl cuant che i talians lu àn proibît, che tal ‘800 si vevin za un periodic e diviers lunaris scrits par furlan, che tal imperi absburgjic al vignive doprât ancje par tescj uficiâi e v.i., ma parcè pierdi timp a spiegâ a cui che no i interesse di capî?
Cheste int, di fat, e vûl l’apartheid linguistic. Par lôr, il furlan nol à dirit di jessi une lenghe normâl, ma al à di sta tal so puest: fûr des istituzions, fûr dai mieçs di comunicazion, fûr de scuele. Intune societât come chê di vuê, chest al vûl dî che l’unic puest pe nestre lenghe, daspò di une agonie plui o mancul lente, al è il simitieri…
La robe piês però e je la ipocrisie di chestis personis che di une bande a disin di amâ il furlan e di chê altre a acusin chei che a lavorin pe sô promozion di fâ un delit: il delit di volê doprâ une lenghe in maniere normâl.
16/09/09
Lenghe e economie: une propueste de Sardegne
O profitìn di cheste gnove ancje par dîur grazie in maniere publiche a ducj chei sarts che ta chestis zornadis nus àn puartât la lôr solidarietât pai atacs indreçâts di une part de stampe taliane aes iniziativis par promovi e par difindi la lenghe furlane. Un grazie particolâr a Gianfranco Pintore che sul so blog si à ocupât plui voltis de cuestion cuntune luciditât che no je facile di cjatâ ator (par esempli, dait un cuc achì e achì), ma ancje ae "Acadèmia de su Sardu" che il so messaç lu cjatais tal prin coment o ancje fracant ca.
09/09/09
Une rispueste in musiche: SUNS!
Un apontament che al unìs ancjemò une volte il Friûl ae Europe propit in graciis de sô lenghe proprie – il furlan – e, plui in gjenerâl dal so plurilinguisim.Forsit, e je propit cheste la rispueste miôr a ducj i atacs cuintri de lenghe furlane e di cui che si bat par jê.
Cun di plui, intant de serade, si podarà viodi di gnûf adun i Mitili FLK, cu la lôr formazion storiche: une ocasion pardanon uniche. Par dutis lis informazions cjalait achì. Alore, si viodìn sabide di sere!
Atacs cuintri dal furlan: une piçule rassegne stampe
Dispès si trate di intervents (in cierts câs ancje televisîfs) che a ricjapin elements dai doi articui za citâts, cence nancje preocupâsi di verificâ la font e, tant mancul, di cirî un contraditori. Al è il câs di chest articul su Il sole 24 ore e di chest altri su L'Unità, che par altri al rive daspò dai intervents di dut altri nivel firmâts di Tullio De Mauro (achì o cjatais il prin). La liste, dut câs, no finìs achì. Se o vês informazions in proposit mandaitnuses (se pussibil cun riferiments a autôrs e datis e, ancjemò miôr, cui leams direts al toc) cussì e metìn dongje une biele documentazion.
Ta chescj dîs, dut câs, al à ancje cui che al à dât vôs a posizions ben diviersis, come tal câs dai doi intervents publicâts dal Gazzettino (sezion udinese) che o metìn in integrâl tai prins doi coments.


text:
Lis
elezions politichis in Romanie si son sieradis cu la vitorie dai
Sociâi Democratics (PSD) che a àn otignût il 45,9% dai vôts,
intant che il Partît Nazionâl Liberâl (PNL) al è colât jù al
20%. Rispiet aes previsions de vilie, la sorprese principâl e rive
de Union par Salvâ la Romanie (USR), nassude sì e no sîs mês
prime des elezions, che e à cjapât il 9% dai consens. Cuart par
numar di vôts al è il partît di riferiment de minorance ongjarese,
o sei la Union Democratiche dai Magjârs de Romanie (UDMR), cul 6,2%.
Parsore dal soiâr par jentrâ tal Parlament a son ancje la Aleance
dai Liberâi e Democratics (ALDE) cul 5,5% e il Moviment Popolâr dal
ex president Traian Basescu cul 5,2%. Gjavâts i ongjarês, chês
altris formazions politichis espression di minorancis no àn invezit
rivât a passâ il soiâr eletorâl. Il prossim guvier al varès di
nassi de coalizion formade di PSD e ALDE,
ancje se a son inmò dai dubis sul non dal prin ministri incjariât
di formâ l’esecutîf.
Font:
Balkan Insight, 11-12/12/16


text:
Letaris ai furlans
Une des oparis plui bielis di pre Bepo Marchet a son lis “Letaris ai furlans” li che al fâs i pulçs e al sburte i furlans a jessi «parons di se stes». Ve chi une cerce. Un test che al manten dute la sô atualitât ancjemò cumò: e fevele di furlans che si… “intalianin”.
A UNE ZOVINE DI BUTEGHE
Siorute, o jeri un so aventôr, une volte: cuant che jê e veve di jessi rivade di pôc in chê privative. E o capitavi dispessut denant dal so banc, a dâi un cuc: un pôc parcè che o soi un cjamin simpri impiât e la sô buteghe si cjate a jessi su la strade che o fâs ogni dì; e une vore parcè che, o dîs la veretât, mi plaseve di jentrâ… a sclarî il voli! Cence tristerie!
In chê volte jê e veve la musute come un pierçul nostran, i voi un fregul spaurîts, ma clârs e rampits come il cîl de Furlanie, e i vistiduts sclets e ben adatâts di tai e di colôr. Cu la int e veve un biel fâ, naturâl, premurôs e ancje sudizionôs chel tant che al pâr bon; e cun me, che o tacavi par furlan, e fevelave par furlan; chel so furlan di Sant Denêl, slis e vualîf che al pareve fat di misure par une fantaçute cussì.
(…) Ma al à bastât un an, par dissipâ dut. Un pôc in dì, ancje jê e à cjapade sù la ande di citadine; e à imparât a sclarîsi la cjavelade, a segnâsi lis ceis, a infarinâsi la muse, a slapagnâsi i smursiei, i lavris, lis ongulis, a smenâsi… E pazience; fin alì a son afârs siei e cuistion di ideis.
Ma za timp, che o soi tornât a jentrâ une altre volte, mi à tocjât di sintîle a rispuindi cun malegracie, e par talian, a une vielute che i veve domandât alc par furlan; di viodile a fâ la sostignude tant che une baronesse cuntun frutat di paîs che, dopo dut, no i diseve nuie di mâl; e a sbraçâsi a fâ bocjutis e smorfieçs a un spucet di uficiâl sarasin che le complimentave cul picet. E alore o ai fate la crôs che no metarai pît mai plui te sô buteghe e o cirarai di tignî lontans ducj i miei amîs.
Anzit, che e viodi: mi è vignude sù une pensade: di implantâ, culì a Udin, une gnove massonarie comerciâl, tra furlans, che a vebin di obleâsi a no spindi un crût tes buteghis indulà che no cjatin il rispiet che al si merete un bon furlan, in Furlanie, cuant che si compuarte di bon furlan. I rineâts di cualunche sete no capissin altre lezion che chê di tocjâju tal tacuin!
E jê… Diu lu vueli che e puedi cjatâ daurman un frusin, disponût a menâle vie lontane: si visarà dopo…
(Patrie dal Friûl, 1950) ❚
✒ Josef Marchet


text:
COMUN DI UDIN. Pompea Maria Rosaria Capozzi
Movimento 5 Stelle
«Si à di viodi des perifariis»
Pompea Maria Rosaria Capozzi, 37 agns, in spiete di deventâ avocat, di origjin puliese, e vîf di cualchi an in Friûl, dulà che si ocupe sedi di dirit di famee, sedi di dirit societari e falimentâr. Par vie de sô rivade frescje a Udin, la vite di ativiste dal moviment a Udin no à tante storie. E je la candidade sindiche dal M5S.
1. «Udin e à une posizion strategjiche, ma e je une citât che e à di jessi rilançade e i setôrs dulà meti mans a son plui di un: urbanistic, economic, culturâl. Si à di viodi des perifariis».
2. «O soi convinte che la colaborazion cun chei altris teritoris, e cun chei dal dulintor in particolâr, e sedi indispensabile e, soredut, che e puarti a fâ su alc di positîf ancje pe citât».
3. «Sperìn che di achì indevant e vedi un pês impuartant in Regjon e par chest al è impuartant vê conseîrs e assessôrs regjonâi che a rapresentin la citât, podint cussì puartâ in Consei e in Zonte regjonâls il pês de citât».
4. «Tramandâ e pupilâ une lenghe al vûl dî mantignî vive une storie. Jo il furlan no lu sai, ma mi imromet di imparâlu. Tal nestri program a son iniziativis a pro de lenghe furlane».
5. «Il nestri program al è par dâ rispuestis a ce che a domandin i citadins. Si che duncje: metarìn man ae viabilitât, o comedarìn lis stradis e o metarìn in ordin la citât; bisugne garantî la sigurece ai citadis, cun intervents che ur dedin trancuilitât. Po dopo, al tocje rinfuarcî il centri storic, tornant a creâ un zîr economic significatîf».
servizis di Antonella Lanfrit


text:
La educazion ambientâl e jude a costruî une societât sostignibile midiant de formazion de citadinance e de promozion di compuartaments cussients. E facilite la creazion di un rapuart empatic tra lis personis e l'ambient. E jude i singui e i grups a ricostruî un sens di identitât e a tornâ a imparonâsi des propriis lidrîs. Al è un strument par disvilupâ il sens di responsabilitât pe “robe publiche” e par slargjâ la culture de partecipazion, creant un rapuart afetîf tra lis personis, la comunitât e il teritori. La educazion ambientâl e prepare i fantaçuts ae vite, ma e cjape dentri ancje dutis lis gjenerazions, su la fonde dal principi che ognidune e à alc di imparâ di chês altris.
Catalic des propuestis didatichis pal an scolastic 2016-2017
de Cjase des Paveis di Bordan
Dentri dal catalic pal an scolastic 2015-2016, la Cjase des Paveis e propon a fruts, students e adults ancje trê laboratoris in lenghe furlane:
- Un planet di paveis. Il zîr dal mont intune ore o pôc di plui
- La vite straordenarie di Rosa e Emilio
- Oms e lâts. Il lât di Cjavaç e la vite dulintor
Lis visitis pes scuelis
- Pes scuelis al è simpri il biliet ridot.
- Ogni grup (di 15 a 25 scuelârs) al à une vuide a gratis e la jentrade gratuite par un insegnant.
- Lis visitis des scuelis si fasin dome su prenotazion.
Fasse di etât
- Lis propuestis didatichis de Cjase des Paveis a son indicadis par scuelis di grât diferent, de scuele primarie fin ae scuele secondarie di secont grât. Fevelint pûr cui nestris operadôrs, al telefon, parcè che une vore des ativitâts a puedin jessi taradis pes diviersis fassis di etât, o integradis cun laboratoris e ativitâts pratichis specifichis.
- Dai 3 ai 18 agns, frutis e fruts, fantaçutis e fantaçuts a son i benvignûts te Cjase des Paveis, parcè che a son il public che o vin plui a cûr.
Disabilitât
Gustâ
- O vin grancj spazis a sotet fûr de Cjase des Paveis, furnîts di taulis e di bancjis, pe soste o pal gustâ al sac.
- Al è ancje pussibil prenotâ il gustâ preparât dal personâl dal chiosc. O podarês mangjâ di un past cjalt a un sempliç panin e bibite. Domandait informazions ai operadôrs, se us pues interessâ.
Prenotazions
- Clame il numar 0432 1636175 o 344 2345406 o pûr scrivi ae email didattica@bordanofarfalle.it. I nestris operadôrs ti judaran cun dutis lis spiegazions che ti coventin.
- Une volte fissade une date pe tô visite, tu varâs di compilâ il modul che ti mandarìn o che tu cjatarâs sul sît web, e mandânusal vie fax o vie email di mût di confermâle.
- Il paiament al podarà jessi fat in contants te zornade de visite, o pûr cuntun bonific bancjari anticipât.
Discjamâ


text:
Intal Paîs
Basc a van indenant lis mobilitazions par difindi i dirits dai
presonîrs politics, in particolâr par domandâ che chei di lôr che
a patissin di une malatie mortâl o invalidante a puedin finî di
scontâ la pene a cjase lôr cemût che e previôt la leç spagnole.
A son 14 i presonîrs bascs che si cjatin ta cheste situazion, ma che
no son stâts ancjemò liberâts. A inviâ lis mobilitazions al jere
stât il câs di Iosu Uribetxebarria, presonîr basc cuntun cancar in
fase terminâl. La sô vicende e il siopar de fam che al veve puartât
indenant par dôs setemanis cundut des sôs condizions critichis di
salût, a son stâts compagnâts di diviersis manifestazions di
place, di siopars de fam e di altris formis di proteste dentri e fûr
des presons, e de poie manifestade di cetancj rapresentants des
associazions, des istituzions, dai sindacâts e de glesie. Ae fin il
judiç incjariât di esaminâ il câs al à decidût di decretâ par
Uribetxebarria la libertât condizionâl, misure che però no je
stade rindude daurman operative in spiete di viodi se a saran
presentâts ricors. Chest bloc dal proviodiment al è stât judicât
iregolâr dai avocats dal presonîr basc e al à puartât a gnovis
manifestazions di proteste. Une proteste che però e podarès lâ
indenant ancjemò a dilunc se, dongje dal câs specific di Iosu
Uribetxebarria, no si proviodarà a rispietâ la leç ancje par chei
altris 13 presonîrs bascs che si cjatin a vivi une situazion
similâr.
Font:
Naiz:, 31/08/12 e 01-02/09/12; Gara, 31/08/12


text:
miércoles, 6 de mayo de 2009
L'orcolat di îr...e di vuê......
Lis glesiis si sdrumarin, lis citâts i paîs e i borcs ancje a forin strucjâts cuntune fuarte scjassade di taramot, al sucedeve ai 6 di Mai dal
1976, a jerin lis 9,06 di sere, l' orcolat al jere za te memorie dai furlans.
Bielza a son passats 33 agns di chel fatidic 6 di Mai dal
1976. L' orcolat che al abitave tai interiôrs dai monts Mariane e Sant Simeon, al decit ( vadi Diu a savè il parcè ) di dâ une sdramassade cui risultâts che ducj o cognossin.
Navigant su internet o ven a scuvierzi alc sui moviments sismics in Friûl e te vicine Slovenie, no varès mai pensât che si dessin cuntune frecuence cussì impuartante, o ai cjatât une tabele dulà che dîs, che dal mes di Lui dal 2004, al mes di Març dal
2009, a son stadis plui di 50 scossis di taramot, che van dal ( 1,07 al 4,02 ) dai valôrs seont la scjale Richter, dut chest lu a pandût la Universitât dai Studis di Triest.
Mi ricuardi che o jeri frut e che o sintivi me none Marie a dî,
- vêso sintût il taramot îr sere - ?
-----------------------------------------------------
L'orcolat...di vuê al decît di fâ une scjampade tai Abruçs, cu lis stessis conseguencis che a sucedin in chescj câs, distruzions di vitis umanis e di bens. O speri, anzit o soi sigûr, che ancje cheste volte la fuarce di volontât di chestis popolazions e tornaran a rimetisi in pins cjalant viers l'avignì. Purtrop no si sa cuant che l'orcolat al decidarà di agjì une altre volte.
---
No hay comentarios:
Suscribirse a: Enviar comentarios (Atom)


text:
“Leturis” al cambie di vistît e si met la golarine, o vin dât une man di blanc, cambiât il dissen de pagjine, modificât la disposizion e il colôr.
Val a dî che la cjase e je la stesse, o vin dome cambiât di sît i mobii.
Il prin miercus dal mês o larin indenant cul “Cjanton di Anute”, zentilmentri scrit come simpri de Siore Anna Leonarduzzi di Rosari, Santa Fé, Argjentine.
Tes restantis publicazions dal mês a laran lis storiis dal “Cjanton di Galliano”, che si puedin scoltâ par Radio Magna (www.am680.com.ar) lis sabidis a lis 11 di buinore, ore di Bs.As, vent cussì la pussibilitât di scoltà e lei la stesse storie.
O speri che il cambi us plasi, us saludi cuntun mandi nostran.
ººº


text:
O publichìn un articul dal prof. Gianfranco Ellero di coment ae resitencis (pocjis, ma che a àn ronât a fuart) su la istituzion de Fieste de Patrie dal Friûl par mieç di une gnove leç regjonâl.
Cuant che il Patriarcje al jere il siôr di Triest!
di Gianfranco Ellero
Il vôt dal Consei regjonâl dai 17 di Març dal 2015, che al à istituzionalizât la “Fieste de Patrie dal Friûl” – ideade di don Francesco Placereani e fin dal 1978 organizade dal Istitût Ladin-Furlan –al è un at di alt valôr culturâl e simbolic, in perfete linie cu la storie de nestre regjon.
Se la leç e ves istituzionalizât une “fieste dal Friûl”, te delimitazion de Provincie di Udin, o “dal Friûl furlanofon”, e varès manifestât une volontât secessioniste, lecite di sigûr ma no in linie cu la storie de nestre regjon, fie e erede de Patrie dal Friûl (une vaste provincie che e ubidive a une sole leç votade dal Parlament), nassude sul calc de “Cjargne” di Aquilee, trasformade in ducât dai Langobarts, e in Patrie (tal sens medievâl) dai Patriarcjis: o stin fevelant di une regjon multietniche e multilengâl sei in sens orizontâl o gjeografic che in sens verticâl o sociâl, de durade plurisecolâr (dal 1077 al 1805, forsit de prime, se Everardo, duche franc dal Friûl viers l’an 850, al è ricuardât come “princeps patriae” intun imni aquileiês).
Isal puest par Triest te Patrie dal Friûl?
Se si cognòs la storie, la rispueste e je afermative, parcè che il Patriarcje di Aquilee al fo adiriture proclamât siôr di Triest! Pio Paschini al scrivè, di fat, te sô “Storie dal Friûl”, che Triest, blocade dai venezians aromai siôrs de Istrie, e fo liberade tal 1380 graciis a une azion militâr cumbinade, dai furlans vie tiere e dai gjenovês vie mâr; e dopo, al scrivè ancjemò il Paschini, “i citadins a meterin Triest tes mans dal maressial patriarcjâl e ai 13 di Lui i sorestants de citât cun dut il consei a crearin il patriarcje siôr di Triest …”. Di li a pôc, dut câs, la citât e colà in man al duche Leopoldo de Austrie: al jere il 1382.
No podìn dopo dismenteâ che fin ae fin dal Sietcent a Triest si continuà a fevelâ il “tergjestin”, un furlan refudât dopo dal popul venetizât ma restât in vore come lenghe nobile fin ae metât dal Votcent fra “lis tredis fameis” de Citât (di viodi i saçs di Ascoli e Cavalli). E no sono di clare origjin furlane tancj cognons di Triest?
Ma le date dai 3 di Avrîl e pues jessi a bon dirit festezade ancje a Puart, San Michêl e so teritori, fin al 1807 te Patrie dal Friûl, vuê tal Venit. Dome la Val Cjanâl no à mai fat part de Patrie.
Si pues disi, in fin, che il 3 di Avrîl al podarès jessi ricuardât ancje a Pola, Parenzo, Lubiane, Vilac, citâts comprendudis te Metropoli dai Patriarcjis di Aquilee …
No in linie cu la storie, par resons masse comprensibilis par jessi comentadis chi, a son lis propuestis di chei che cumò a proponin la “Fieste de Vignesie Julie”, une regjon fantasime, cun confins mai stabilîts ex-lege, e in ogni câs “contignude” te antighe e nobile Patrie dal Friûl (culì al è obligatori la inviade ae leture di “Vignesie Julie, la regjon inesistent” di Gino di Caporiacco).


text:
martedì 29 dicembre 2009
Cuant che il blog al tire flât a grops
Zulugne pardut
mercoledì 9 dicembre 2009
Raiz Friulana, la maravee platade dal Friûl
martedì 24 novembre 2009
GNOGNOSAURS!!!
sabato 21 novembre 2009
Rugby in Friûl
No no, nol è par la Udinese vuê il cartel, ma pra l'Italie.
E no di sigûr la Italie Lippicentriche e malbastide dal balon, ma la Italie des pachis tes canolis e dai voi neris.
La partide e je bielone, il stadio al è plen e no si podeve spietâsi di miôr.
Viodìn cemût che e va!
:)
venerdì 20 novembre 2009
Incjant
Ce isal l'incjant che nus strenç?
Sono forsit i barcons
Che a sbrissin vie dai mûrs
E nus traviersin la strade
Spalancâts?
O sono lis çatis dal gjat
Sul parebrîs
Che àn inventât un alfabet
Voltât in altris lenghis
Ogni volte che al plûf?
O insom sono lis bussadis
Chês che àn la vite fine
Ma plui lungje de nestre
Chês che a corin crotis
E si fermin di bot
Balant di sgrisui
Come un ciscjel di cjartis
Che bussadis
Lontanis di pols e di soreli
Che a vin
Ancjemò di dâsi?
domenica 8 novembre 2009
Il cartel par la Udinese cu la Fiorentine
Intant par cumò metin il cartel di vuê e sperìn ben, ancje se no soi masse fiduçôs.
Sperin che no nus fasin viole lôr :D
mercoledì 28 ottobre 2009
Il cartel par la Udinese cu la Rome
Vuê sì che je lade ben! A vendi patatis la Rome e che zuiadôrs bogns dome di pestâ i sghirets. :)
E po e je ore che un pocje di fortune e torni indaûr invezit che scjampâ vie.
E un brâf a Flores che forsit e je la volte bune che al à capît cemût ficjâ dentri chê bale.
Il cartel, magari un pocut criptic, al jere dediât a la cuistion di D'Agostino e des sôs critichis. Ancje comprensibilis, forsit, ma che lis prestazions di Asamoah (un dai miôr centrocampiscj che zuin intal campionât talian, soredut se rapuartât a la etât) e di Floro Flores 'nd àn fat dismenteâ dal dut.
E di cumò, plui balon e mancul lenghe :)
mercoledì 21 ottobre 2009
Francis e i spirts
A àn un esercit di muarts
A sunin lis trombis dal Judizi
A àn un esercit sconfinât cui standarts neris
Cu lis çoris e i astôrs che a svolin parsore
Dute la plane e criche di vuès
Mandi a ducj!
domenica 18 ottobre 2009
Porco can, ce domenie nere
E je tacade mâl, no sai parcè. No dome il Sclaunic al à perdût e cun di plui zuiant di mierde. No dome mi soi crevât un zenoli e o soi a mieze strade tra il disperât e une bestie (e çuet, ancje).
Mi è saltât ancje un fanâl de machine e la Udinese, che inçusside, e à pierdût 3 a 1, e pôc al vâl il cartel di vuê. Conte nus al à fate, altri che balis!
Poben, us al lassi instès, ancje se par disperazion.
(ve chi, propit zornade di mierde, Blogspot nol cjame la imagjine par un "errore interno")
va ben, plui indevant... bon, cjamât.
Mandi a ducj!
sabato 17 ottobre 2009
Un ricuart, un haiku
(Almancul cussì a disin i gjaponês, che a disin che un brâf poete di haiku, inte vite, al rive adore a scrivi si e no cinc poemas meritevui).
Ben po, no ài lis competencis par savê se i haiku di Beno jerin bogns, ma di chei che vevi let di sigûr al jere un che al veve vut rispiet sedi pe forme gjaponese, sedi pe chê furlane.
Cussì, si che lu ai scrit îr matine, us lassi un haiku fresc fresc.
Soreli e zulugne
A panze plene
Mandi!
lunedì 12 ottobre 2009
Un pocje di musiche e di videomusiche
Comenzin cuntun video musicâl. Anzit, plui che un video une figade!
Ve chi, no stin fâle tant lungje, fracait e cjalat voaltris:
Vanilla Resident - Pagsley's Room from solardevice on Vimeo.Il regjist dal video al è Simone Vrech, un cjastronat che al à fat ancjemò lavôrs di cheste fate e che cuant che mi ai contât la idee, prin di metile in vore, za mi pareve une figade, ma la realizazion e je une vore professional (a la inglese, of course)
Il grop invezit a son i Vanilla Resident, trê zovenots di Tumieç che o pedês sintî sul lôrspace e che a son za al tierç disc, se no sbagli. Il toc, par altri, al è une vore bon, par cui che i plâs il gjenar (e mi mi plâs, se no si jere capît)
Che altre robe di dîus al è alc sul grop che al à vint il premi friûl. Ta chê sere o jeri in ritîr spirituâl in tal lignanês e no soi lât a viodi la gare (ok, ok, o jeri a frice bande sabbiadoro), ma o ai recuperât in part lant al conciert di sabide a Cormôr Salvadi e cussì, oltre a scuvierzi che i Francis and the Phantoms a àn il coraç di fâ sunâ cun lôr ancje sundruthy, o ai scuviert ancje che, sfiorant di spes il massimo volume style misturât cun reminisencis bauhaus, il grop a nol è nuie mâl, e cun la sô misture di suns eletric e eletronics, al rint une vore di plui dal vîf (ancje se la me frute e à dit che son un tichinin cagons :)
che su disc.
Ancje di lôr podês lâ a sintîju sul lôr space e us lassi un video dal vîf cjatât alì:
Bon. Vonde par vuê. e se seis rivât a lei fin chi cence cjalâ il video cjalaitlu che si no al puarte sfighe!
lunedì 5 ottobre 2009
AC Sclaunic: une scuadre che e fas pôre!
Tant al è vêr che la prime zornade e je lade ancje ben, cuntun doi a zero che al fâs morâl e ancje cise! (in tal sens plui larc dal tiarmin) :)
Ve chi alore la fotografie, cun tant di sponsor daûr la schene e muse di cûl d'ordinance!
(e tigneit cont che al mancje cualchidun, che al paiarà di bevi par cheste mancjance!)
Us lassin ancje cualchi imagjine de cene di vierzidure stagjon di vinars di sere...
Che par fâ capî che il Sclaunic e je une scuadre che....
lunedì 28 settembre 2009
Il cartel par la Udinese cul Gjenue
No podês che il cartelon par la Udinese nol à puartât fortune ancje chest colp! :)
Di sielzi, la domenie matine, o vevi chestes altres dôs opzions: "In Gjenuerâl o pens'n di vinci" che però mi someave masse inteletuâl, ancje se forsit a me pari i plaseve di plui; e "La zebrute biele dute, in grifon intal cjanton".
Dopo ai sielt chest ca che mi pâr che le à induvinade. Che po a jessi sportîfs un rigorut par chei puarets cul braçut curt al jere, forsit ancje doi, ma insome... cun ducj chei che nus gjavin di solit (a començâ di sabide cul inter "mangjâ e murigno") podìn ancje vê un pôc di cûl ogni tant!
Mandi a ducj e fuarce Udinese!
E ve chi la fotografia dal sît dal Udinese:
mercoledì 23 settembre 2009
Il cartel par la Udinese cul Milan
Butâi vie la dentiere, ripâi la mace, robai lis batariis dal ampliphon... Insome, ogni dispiet pussibil al è bon a cheste scuadre di vecjos rimbambinîts!
O zonti al post ancje la fotografie sul Gazetin dal dì dopo, ancje se no si viôt un caz, ma non impuarte :)
E chi cjatais une altre foto cjolte sul sît dal Udin. :)
Anzit, ve chi che la met chi sot:
lunedì 21 settembre 2009
I prins doi cartei dal an!
Chest al varès podût jessi motîf di disgraciis in dut il mont, come che nus insegnin chei da la pavee... (se une pavee a bat lis alutis... sì, insome, la savês ancje voaltris :)
In ogni câs o cîr subit di rimediâ e intant che o pensi al cartel di scrivi pe partide cu la zeriatrie... ehm... cul Milan, us mostri i doi prins cartei dal àn...
In efiets no ai comenzât tant ispirât, ancje par che la scuadre no mi pâr cuissà cè ispirade.
Sperìn che si inacuarzin subit che par vinci bisugne guadagnâsi ogni bale e spudâ balins.
In ogni câs ve chi i cartei che vevi metût in man a me pari inte prime partide e in chê di setemane stade:
Mandi a ducj!
giovedì 17 settembre 2009
Une Ostarie Virtuâl che devente Reâl
E di sigure lu vês za let inte Ostarie che o sin a Friuli Doc, ma no mi coste nuie lassâus il comunicât stampe di Federica Angeli chi sot, che no si sa mai di cjapâ un client in plui :)
Une gnove impuartante in salse furlane e inricjìs cheste edizion di “Friuli Doc”: la colaborazion cul blog “Contecurte”, singolâr e divertent contignidôr par mininarative in marilenghe, e crearà la ocasion par trê apontaments pardabon golôs in diviers locâi storics de citât.
La particolaritât di “Contecurte” e je che si trate di une “ostarie leterarie virtuâl” une vore origjinâl, dulà che ognidun al pues lassâ contis curtis letis daspò de comunitât leterarie. La idee che l’Ufici par valorizâ la lenghe furlane dal Comun di Udin al à proponût al staff di “Contecurte” e je chê di calâ te realtât cheste ostarie virtuâl, puartant lis contis letis “dal vîf” tes ostariis storichis de citât. Grazie ae misture di leterature e enogastronomie al nassarà un clime dal sigûr interessant e di no pierdi: ancje parcè che la cualitât des contis sielzudis e je pardabon di rivuart.
Il miôr de narative curte in marilenghe us spiete: e tra une degustazion e chê altre nol sarà dificil cjatâ mieze ore par gjoldi dal incjant di une conte par furlan in puescj pardabon speciâi come lis ostariis storichis di Udin.
mercoledì 16 settembre 2009
Marum di avost
mercoledì 9 settembre 2009
poesie cuasi weird
lunedì 7 settembre 2009
Colp di soreli (11)
giovedì 3 settembre 2009
Colp di soreli (9)
mercoledì 2 settembre 2009
Colp di soreli (6)
giovedì 6 agosto 2009
Vacancis
Bon
A nin in vacance
E il blog al ven in vacance cun me
cussì i fâs cjapâ un pôc di soreli ancje a lui
Mandi a ducj!
Si sintìn a fin dal mês.
mercoledì 5 agosto 2009
Vierte e sieriduri
Un prât di disniçâ
sfodrât di rosis e di crots
Tramais e garbatui fats sù de jerbe
Che e va indenant a fâ fature
a cori daûr ae Vierte
Jo o resti peât
A un gjat dal pel fof
Di braçolâ
Cu lis cjarecis che a si incjastrin
Tes grispis des mans e dai voi
Il pîts a van indenant
A pacjâ in tes pocis
L'aiar al petene i sgrisui
La cjarande
E siere i voi intune gabie di veri
Jo o russi lis mans
Frêt che al samee regalâ colors
Al flât lassât in sfrese
Dut ce che o pensi vuê
Si pues platâ intun butul
giovedì 23 luglio 2009
Cui ajal copiât?
Ve chi ce che mi à capitât di viodi...
Une copie in pratiche identiche da lis nestris bielis bustinis di çucar che i Fantats Furlans àn ideât bielzà un pôc timp indaûr. No sai ben, e no mi soi informât cui che al è stât a copiâ cui, ma no pues dineâ che o soi restât mal.
La uniche robe positive e je che cheste copie in "napoletan style" e je di una culitât une vore plui basse, e lis bustinis a somein un tichinin une robe di sfigâts...
Di sigur o pensarâi ben in dulà lâ a mangjâ une pizza la prossime volte... e li che o cjati lis bustinis par furlan di sigur o torni.
giovedì 9 luglio 2009
Vistîts
Mi plasarès
Vêti discuindon
Discolce e dineade
Gjolditi
Stiçâti
Butulâ
Comprâti vistîts
Par fâti restâ crote
In chescj timps
La che ducj si viestin
Di Parsore
Cence cjalâ
Ni dentri ni sot
Mi plasarès
Ma no ai vonde
Braùre
Di lâ ator vistût
Vistût
martedì 23 giugno 2009
Imparât avonde
Ancje s'ai imparât
A stâ di bessôl
E in companie
A sierâ il cjâf
Intune scjatule
Intant che ator a sbrurtin lis peraulis
E i clostris
E lis paveis
Che àn dismenteât i burlaçs
Tes galetis
Ancje s'ai imparât dut
Chist
E a cuei
Lis bestiis che mi corin daûr
Cence che la cjar
E cjapi di stiç
O ai ancjemò pôre
Dai miracui
Dal masse ridi
E dai buratinârs
_________________
Vuê o vevi voie di inzornâ ancje chest blog, ma si che mi secjave scrivi o ai voltât une poesie che o vevi scrit su chest altri. La robe biele e je che voltantle mi è vignût, a un ciert pont, di cambiâi un pôc il sens. Al è saltât fûr un biel confront. :)
giovedì 11 giugno 2009
Vuê par esempli us doi cualchi gnove di bande scriture.
Par comença us dîs che se o vês voie di lei cualchidune da lis mês ultimis faturis al baste che o fracais su Contecurte e lis cjatais. Anzit... vuê o soi cussì bon che us met diretementri i leams da lis ultimis contis:
A chi a cjatais la conte curtissime "Il cîl"
A chi une altre curtissime conte che secont me mi è vignude une vore ben: "dome lis mans"
E a chi, se propit a volês ruvinâsi, a podês lei une altre conte, un pôc plui lungje e un pôc plui lizere: "Spirfolet"
Daspò vê cjacarât di contis, cjacarin di poesiis.
Di pôc timp in ca ai vût dôs piçulis sodisfazions, che e son peadis dutis dôs a la lenghe furlane.
La prime e je di vê vinciût il Premi leterari Vigonza inte categorie "poesia dialettale", il che no je propit une brute robe, tignût cont che un pâr di centenars di lôr o pensi che a vessin partecipât.
Chê altre sodisfazion invezite e je pe poesie mandade a Enzo Driussi relative a "Pensieri d'Osteria". A chi a soi rivât secont, ma chel che al conte al è che il 27 di Jugn a undis e mieze di matine a podês passâ a cjase Cocel a Feagne a viodi la premiazion e mangiâ tal rinfresc :)
Bon. O soi stât curt ma almancul ai dismot il blog, se no va a finîle che a si rabie, se lu lassi durmî masse.
Mandi!
Ah, a proposit, us coventie par câs un gjatut di chei lassù? Baste domandâ!
domenica 17 maggio 2009
Il cartel par la Udinese cul Milan
Robis di no crodi. Soredut parcè che îr in cierts moment a chei de gjeriatrie... ehm, scusait, a chei dal Milan, i àn dât lezions di balon.
E pôc impuarte se chei coions de rai a disin dome che il Milan al à pierdût e che a somee che di chê altre bande dal campo al no stedi stât nissun...
Se o vês viodût la partide o savês.
Ve chi il cartel che i mei a vevin puartât îr al Stadi, e pôc plui sot chel che a vevin puartât dôs domenies fa.
Jo a l'Europe no sai se o rivìn, parcè che la Rome une altre partide la vinç, ma no si sa mai, e po e je simpri une sodisfazion...
Fuarce Udinese, che al à reson Sanchez: il prossin an bisugne provâ il scudet! :)
E velu chi su la pagjine dal Gazetin :)
lunedì 27 aprile 2009
Il cartel par la Udinese cu la Fiorentine
A chi a sin inte partide cu la Fiorentine, là che i vin molât tre patas, e se o nin indenant cussì, a fuarce di rigôrs, colp di cûl e biei goi, a va a finîle che nus mandin in uefa a rips.
A ogni mût il cartel al à fat sucés e al je finît sul bon messagjero.
Si acietin conseis par chel cun la Atalante. :)
Mandi!
giovedì 16 aprile 2009
Il cartel par la Udinese cul Werder Breme
martedì 7 aprile 2009
Il cartel par la Udinese cul Inter
E je lade come che e lade. Cuntune scuadre che a vincj minûts de fin si permet di meti dentri figos e vieras a jere za scrite... ma cul Inter o vin fat propit une biele figure. :)
Sperin ben par Breme!


text:
Archive for the ‘Slovenie’
Il cors lu à tignût Giorgio Cadorini. Lu àn frecuentât students e personâl de Universitât
Il furlan si insegne ancje in Slovenie, e plui in detai te facoltât di Letaris de Universitât di Gnove Gurize. A tignîlu, Giorgio Cadorini, furlan di Palme che aes spalis al à za une lungje esperience: dopo vê studiât linguistiche gjenerâl [...]
Posted on on Marzo 15th, 2018 in
2018, Articoli, Març, Slovenie |
No Comments »
Il Consei di Europe al à fate une analisi su la partecipazion feminine ae vite politiche e publiche intai Paîs membris par valutâ cetant che si è ancjemò distants dal obietîf, metût za intal 2003, di une rapresentance feminine almancul dal 40%. Par ce che al tocje la Slovenie, dulà che par altri intal 2002 [...]
Posted on on Febbraio 15th, 2018 in
2018, Articoli, Slovenie, Zenâr-Fevrâr |
No Comments »
Borut Pahor, 54 agns, al è stât confermât, domenie ai 12 di Novembar, president de Republiche di Slovenie par altris cinc agns. Inte balotazion - il president al ven elet in maniere direte cuntun sisteme eletorâl maioritari a dopli turni - al à otignût il 52,99% dai vôts (375.229). Il so sfidant, il sindic di Kamnik Marjan Šarec, ex atôr comic [...]
Posted on on Dicembre 15th, 2017 in
2017, Articoli, Dicembar, Slovenie |
No Comments »
E torne a fâ discuti in Slovenie la viertidure domenicâl dai esercizis comerciâi: il dibatiment al devente ancje politic cu la procedure parlamentâr inviade dal deputât indipendent Andrej Čuš che e à presentade une gnove propueste di leç sul cumierç. L’argoment al è stât za ogjet di un referendum intal 2003, cuant che il 57,5 % (la afluence [...]
Posted on on Novembre 16th, 2017 in
2017, Articoli, Novembar, Slovenie |
No Comments »
Cul tacâ dal gnûf an scolastic 2017/2018 l’Ocse al à publicât il studi Education at a Glance 2017″ che al analize e al compare i sistemis di istruzion e di formazion intai stâts membris e intai paîs partners. A son stadis cjapadis in considerazion, par altri, lis risorsis finanziariis e umanis impegnadis intal setôr de istruzion e la organizazion dai sistemis [...]
Posted on on Ottobre 14th, 2017 in
2017, Articoli, Otubar, Slovenie |
No Comments »
La Associazion dai Comuns-citâts de Slovenie e je une dai socis dal progjet CircE - European regions toward Circular Economy (Regjons europeanis bande la economie circolâr) che si propon di miorâ lis politichis regjonâls pe economie circolâr midiant dal scambi di esperiencis e di buinis pratichis a nivel comunitari. Economie circolâr al è un tiermin [...]
Posted on on Settembre 14th, 2017 in
2017, Articoli, Setembar, Slovenie |
No Comments »
La vacine e continue a jessi un teme tant cjalt in Italie, dulà che e je di timp motîf di discussions ancje tant infogadis tra sostignidôrs e aversaris di cheste misure preventive. Ancje in Slovenie a son in cressi i contraris aes vacinis, che lis calcolin nocivis, e la cuviertidure cuintri lis malatiis infetivis e [...]
Posted on on Agosto 16th, 2017 in
2017, Articoli, Avost, Slovenie |
No Comments »
Intant che in Italie si discut de riforme de citadinance e su la oportunitât o mancul dal «ius soli temperât», viodìn ce che e previôt cheste leç in Slovenie.
In Slovenie e je in vore il «ius sanguinis», duncje i fîs a àn dirit di otignî la citadinance dai gjenitôrs cence tignî cont dal lûc di [...]
Posted on on Luglio 15th, 2017 in
2017, Articoli, Lui, Slovenie |
No Comments »
La Slovenie, cemût che a dimostrin i indicadôrs economics, e à di timp tacade la strade juste par lâ fûr de crisi economiche e finanziarie che le à puartade sul ôr dal precipizi. Tra i intervents plui impuartants che a son stâts necessaris par sconzurâ la assistence finanziarie de Troika e par rilançâ in maniere [...]
Posted on on Giugno 16th, 2017 in
2017, Articoli, Jugn, Slovenie |
No Comments »
«O sin chi slovens e europeans, talians e europeans, furlans e europeans. Ognidun al fevele la sô lenghe, la sô marilenghe, al è de sô nazion, de sô culture, ma al aparten ancje a une patrie plui grande, chê europeane, che no dome al sopuarte cheste diversitât, ma le promôf.» Il president de Republiche di [...]
Posted on on Aprile 13th, 2017 in
2017, Articoli, Avrîl, Slovenie |
No Comments »
Intant che in Italie, complice la crisi – come che a pandin i scandais – e cale la poie ae monede uniche europeane e al è cui che tra lis fuarcis politichis al continue a fevelâ di referendum suntune eventuâl jessude de eurozone, in Slovenie a àn celebrât il decim aniversari de adozion dal euro.
La [...]
Posted on on Marzo 15th, 2017 in
2017, Articoli, Març, Slovenie |
No Comments »
Dopo il vecjo contenziôs sul confin, che nol è stât risolt ancjemò, e je une gnove cuistion che e divît Slovenie e Cravuazie: il teran. Il vin prodot in maniere tradizionâl sul Cjars al è tutelât di fat in Slovenie di decenis. Dopo la jentrade inte Union europeane intal 2004, la Slovenie e à viodût di deponi la [...]
Posted on on Febbraio 14th, 2017 in
2017, Articoli, Slovenie, Zenâr-Fevrâr |
No Comments »


text:
Une bocjade di aiar bon e no dome pal risultât finâl. In cjase cuintri de Sampdoria l’Udin al zuie e al vinç. Cui dorians la scuadre di balon furlane e conferme chel bon che e veve mostrât dôs domeniis indaûr cuintri dal Napoli, ma al zonte ancje alc altri e al rive a puartâ a cjase trê ponts impuartants che a drecin un tic la situazion te classifiche e a salvin la bancjine di Colantuono.
L’Udin al mostre fin dal principi di vê gjambis, cjâf e cûr. La linie difensive, cun Danilo, Felipe e Wague, e cjape lis misuris daurman aes trê pontis aversaris, Carbonero, Eder e l’ex Muriel; te zone mezane Lodi al da ordin a dut il repart e cun chel a dute la scuadre; denant Thereau e Aguirre a scombatin cemût che al covente. I ospits, te prime part de partide, no rivin a meti adun azions pardabon pericolosis, un pôc par demerit lôr e soredut par merit dai blancs e neris. Karnezis al fâs il spetatôr pe plui part dal timp, ancje se al mostre di jessi pront par fâ il so cuant che al covente, intant che al à un pôc plui ce fâ Viviano, clamât a fermâ une tonade di Thereau.
A passin i minûts e l’Udin al cres, al cjape fuarce ancje sul plan psicologjic. I blancs e neris a mostrin di vê chê voie e chel snait che a coventin e in chel a àn une marcje in plui dai aversaris. Cussì, passade la prime mieze ore di zûc al rive ancje il gol: cross di Aguirre, assist di Thereau par Badu e conclusion a bersai cence dâi a Viviano nissune pussibilitât di rispuindi.
Il prin timp si siere cul Udin in vantaç, il secont si vierç cu la Sampdoria che e prove a fracâ il pedâl dal aceleradôr. Par cualchi minût al rive ancje a fâi un tic di pôre ae scuadre furlane, ma in curt i blancs e neris a tornin a plomp e a tornin a tignî il control de partide, cun chê di imberdeâ i ospits te zone nevralgjiche e di sierâ dutis lis stradis che apuartin des bandis di Karnezis. Montella al clame fûr Muriel e Carbonero e al bute dentri Christodoulopoulos e Cassano, intant che Colantuono al cambie Widmer e Aguirre cun Ali Adnan e Di Natale.
Il film de partide al va indenant inte maniere miôr pal Udin, che no si scompon daûr e che al prove a viodi di dopleâ il vantaç, cuntune invenzion di Di Natale o di Thereau. A passin i minûts e Badu si cjate tra i pîts un balon di aur, prontât di Di Natale, ma nol rive ae conclusion inte maniere miôr, Colantuono al cambie ancje Felipe cun Piris e Montella al met Bonazzoli al puest di Soriano par cirî il gol dal un a un, ma la musiche e reste chê e al è ancjemò Badu a fâsi viodi in atac cuntun scat che al ven fermât in maniere iregolâr di Zukanovic, che par chel al cjaparâ il cartelin ros.
Il risultât nol cambie in nissune maniere. Cumò l’Udin al varà di fâ ben ancje cuintri dal Chievo a Verone. Ial domandin a fuart i siei tifôs.


text:
Educazion superior
Lis spresions insegnance superior e educazion superior se refierin al proces, i centrs e lis istituzions di insegnance che son tras l'educazion secundarie o medie.
In gjenerâl, il requisît dal ingres e je habê completât l'educazion secundarie, e par l'unevore ancje candidats basâts intal rendiment escolar de secundarie o uns esamens di selezion. Segun il paîs, ests esamens puedin jessi dal ambît statâl, locâl o universitari. In otris sistemas, ma, nol esistin ningun tip di selezion.
Cade verie plui istituzions di educazion terziarie animin l'ingres di personis adultis cence che hayin tenît necesariamentri esît inte educazion secundarie, spezialmentri a lis universitâts abiertis.
La preparazion che al ofrec l'educazion terziarie al è dal tip profesionâl o academiche. Se distingu tra studis dal grât (par ejempl, Diplomature e Licenziature) e postgrau (Màster e Dotorât) segun il sistema di titulazion profesionâl e grâts academîcs.
I stableziments di educazion terziarie hin sît tradizionalmentri lis universitâts, ma cun di plui se considerin otrs centrs educatîfs come istituts, scuelis profesionâls o scuelis tecnichis, centris di formazion dal profesorât, scuelis di art dramatîc, conservatoris, etc.
Otris funzions[cambie | modifiche il codiç]
Une funzion impuartante, aparte de insegnance, inte educazion terziarie son lis ativitâtes di investigazion (spezialmentri a lis universitâts) intai diferents nivels dal conoziment. Asimism, otre funzion son lis ativitâtes di stension, in lis cuâls se procura la partizipazion de poblazion e se le comunizin i resultâts.